Bila Pope Lawan Hitler

Semasa pemerintahan Nazi Jerman, cubaan bunuh ke atas Adolf Hitler bukanlah satu perkara baru. Berdasarkan rekod, ada 40 cubaan bunuh ke atas beliau sejak mengambil alih jawatan Kanselor Jerman pada tahun 1934. Dan cubaan ini dibuat bukan saja oleh pihak perisikan asing seperti MI6 tetapi juga oleh orang biasa dan kumpulan pemberontak Jerman. Tetapi tahukah anda, pada satu ketika, Vatican turut terlibat sama dalam plot ini?

DILEMA PEMBERONTAK JERMAN

Semasa pemerintahan Hitler, ramai menyuarakan rasa tidak puas hati mereka tentang dasar-dasar Nazi Jerman dan mereka pergi ke bawah tanah dan membentuk penentangan terhadap beliau. Golongan yang menyertai penentangan ini pula bukan calang-calang orang. Sebilangan daripada mereka merupakan pegawai tentera sementara selebihnya merupakan pemimpin masyarakat dan ahli politik. Sebilangan pegawai tentera dalam kumpulan ini mula merancang untuk menggulingkan atau membunuh Hitler tetapi timbul satu dilema dalam kalangan mereka.

Dilema yang dimaksudkan ialah apa yang akan berlaku pada Jerman sekiranya beliau mati atau digulingkan. Kebanyakan anggota konspirasi ini tahu bencana yang menimpa Jerman pasca-Perang Dunia Pertama (WWI) yang membawa Hitler ke puncak kekuasaan. Tiada sesiapapun mahukan peristiwa tersebut berulang jadi anggota konspirasi ini meminta jaminan sekiranya mereka berjaya merampas kuasa dari Nazi, dunia (termasuk Amerika Syarikat, Britain dan Rusia) menjamin keamanan yang adil kepada Jerman, mereka sedia meneruskan plot dan membunuh Hitler.

Namun ini mencetuskan pula satu lagi dilema iaitu jaminan tentang keamanan yang adil. Ini kerana anggota konspirasi ini tidak tahu sama ada musuh-musuh Hitler di luar negara akan menunaikan janji mereka tentang soal itu. Bagi negara seperti Amerika Syarikat dan Britain pula, mereka bimbang sekiranya Hitler jatuh, apakah pemimpin yang menggantikannya seorang diktator atau sebaliknya. Satu-satunya individu dengan prestij dan kebebasan yang dimiliki ialah pontifex maximus atau Pope, dalam kes ini Pope Pius XII. Ramai menyangka Pope Pius tidak akan melibatkan diri dalam plot sebegini tetapi apabila dihampiri, beliau memberi persetujuan dan membentuk rangkaian perisikan yang bagus serta menggesa mereka meneruskan plot tersebut.

POPE PIUS XII a.k.a Eugenio Pacelli

Sebelum bergelar Pope, Eugenio Pacelli merupakan antara pengkritik keras Nazi dan banyak mempromosikan mesej hak kesamarataan antara bangsa. Selepas bergelar Pope, beliau dituduh mendiamkan diri tentang peristiwa Holocaust sehingga digelar Pope untuk Hitler dalam buku yang dikarang John Cromwell, Hitler’s Pope. Namun, hakikatnya Pope Pius XII tetap meneruskan pendirian tegasnya terhadap Nazi walaupun dikekang dengan pendirian Vatican yang bersifat neutral sepanjang Perang Dunia Kedua (WWII) berlangsung. Beliau mengarahkan pembentukan rumah-rumah selamat di Vatican dan gereja-gereja di seluruh Eropah, pemberian dokumen palsu dan laluan selamat untuk mengelakkan orang Yahudi dikejar oleh pihak Nazi.

Dan dalam plot ini, beliau tidak teragak-agak menyuarakan perkara sama terhadap Hitler. Namun anggota konspirasi dari bahagian perisikan dan ketenteraan meminta Pope Pius mendiamkan diri atas alasan sekiranya beliau meneruskan serangan ke atas Hitler, sudah pasti Gestapo akan mencium plot ini dengan pantas. Akibatnya, ini akan menyukarkan lagi tugas dan kebebasan mereka. Walaupun pihak Vatican tidak mempunyai rangkaian perisikan seperti negara-negara kuasa besar lain semasa perang tetapi mereka mempunyai ejen secara tidak langsung iaitu paderi-paderi, rahib-rahib dan biarawati-biarawati. Kebanyakan mereka ini ditempatkan di seluruh Eropah termasuk di bandar-bandar yang musnah dilanda peperangan dan berkemampuan menapis serta menghantar maklumat secara rahsia ke Rom. Dari situ, ia boleh disebarkan pada pihak-pihak yang berkaitan. Dalam erti kata lain, pihak gereja memainkan peranan sebagai sistem telegraf rahsia bagi anggota konspirasi ini.

WILHELM CANARIS

Ketua perisikan tentera Jerman (Abwehr), Laksamana Wilhelm Canaris sudah masak dengan perangai Fuhrernya termasuk kebenciannya terhadap gereja Roman Katolik. Bagi Hitler, Nazisme tidak serasi dengan Roman Katolik. Dan ini diburukkan lagi dengan kebencian beliau terhadap Pope Pius XII dan gereja di mana Pius menentang sama sekali semua dasar Nazi. Dan gereja juga tidak boleh dipercayai untuk tidak masuk campur urusan Nazi. Selepas menyerang Poland pada tahun 1939, Hitler mengarahkan semua aset gereja Poland dicairkan (dimusnahkan) dan ini membuatkan semua jeneral terlibat terkejut termasuk Canaris. Beliau merasakan semua ini sudah melampau dan tahu sudah tiba masanya Hitler disingkirkan. Canaris mengenali Pope Pius XII sejak tahun 1920-an lagi apabila beliau berkhidmat sebagai diplomat Vatican yang bertugas di Jerman. Dan beliau sedar Pacelli/Pius XII mempunyai tiga ciri diperlukan untuk menukar plot pembunuhan Hitler menjadi realiti iaitu realistik, kerahsiaan dan paling penting, kebencian terhadap Hitler.

JOSEF MUELLER

Bagi memudahkan perhubungan antara Pius XII dengan Canaris, Canaris meminta seorang peguam bernama Josef Mueller sebagai perantara antara mereka berdua dengan tugas perisikannya itu sebagai samaran semasa ke Vatican. Bila diteliti kisah Mueller, beliau boleh dianggap legenda dalam kalangan anggota perisikan Jerman dan penyokong Hitler. Pada satu ketika, Heinrich Himmler, ketua Schutzstaffen (SS) memanggil beliau untuk disoal siasat secara peribadi olehnya. Dan semasa sesi berlangsung, Mueller mendedahkan beliau pernah menasihati Perdana Menteri Bavaria untuk menghukum bunuh Himmler. Khabar akan pengakuan tersebut tersebar luas dan menurut Himmler sendiri, ia satu pengakuan berani. Berikutan itu, beliau cuba merekrut Mueller menyertai SS kerana menurut Himmler, organisasinya memerlukan orang yang mempunyai keperibadian seperti Mueller. Namun beliau menolak cubaan Himmler dan atas sebab yang sama, Himmler melepaskannya.

Pejabat beliau boleh dianggap pusat pengumpulan maklumat untuk Vatican. Ini kerana hasil hubungannya dengan ramai orang dan kedudukannya sebagai seorang cendekiawan dan hero perang terdahulu, Mueller mampu mendapat akses maklumat di semua tempat termasuk SS. Abwehr yang mengetahui kerja sebenarnya dengan Pius XII segera membawa beliau ke ibu pejabat untuk disoal siasat. Mereka cuba merekrut Mueller tetapi beliau menolak ajakan mereka itu. Berikutan itu, Abwehr mendedahkan hasrat sebenar mereka kepada Mueller: mengintip dengan tujuan menggulingkan Hitler. Apabila pihak Vatican diberitahu tentang perkara ini, Vatican memperkenalkan Mueller kepada doktrin Disciplina Arcani atau jalan kerahsiaan. Antara sebab pihak gereja berbuat demikian ialah melihat plot ini hampir sama dengan bagaimana agama Kristian bergerak secara rahsia selama tiga abad sebelum diwartakan sebagai agama rasmi Empayar Rom oleh Maharaja Constatine.

MAKAN TIGA

Untuk mengelak peranan Mueller diketahui Gestapo, Abwehr memberinya tugas rasmi iaitu mempergunakan hubungannya dengan Vatican untuk mengintip pihak Itali. Selain meneruskan plot tersebut secara rahsia, beliau turut ditugaskan berhubung dengan kepimpinan Itali yang anti-perang dan memusuhi Benito Mussolini dengan tujuan mencetuskan ketidaktentuan dalam pentadbirannya. Namun, itu semua hanyalah samaran bagi tugas sebenarnya.

Abwehr turut menyerahkan dokumen-dokumen yang menceritakan kekejaman tentera Nazi Jerman semasa kempen mereka di Poland kepada Mueller untuk diserahkan kepada Pius XII. Bagi musuh-musuh Hitler sama ada di dalam atau luar negara, hanya Pius XII sahaja yang boleh dipercayai mereka kerana beliau tidak ditekan oleh mana-mana pihak. Dan atas kedudukan ini juga, beliau boleh menjadi orang tengah untuk merangka perjanjian damai dan menyakinkan musuh-musuh Jerman akan kewujudan penentang Jerman dan mereka boleh dipercayai.

PLOT BERMULA

Pihak gereja menolak keganasan politik tetapi sekiranya pembunuhan seorang diktator boleh saja memperbaiki keadaan di sesebuah negara bergolak tanpa mencetuskan perang saudara dan selepas semua kaedah aman telah digunakan, maka gereja tidak menolak langkah tersebut. Pius XII mula berhubung rapat dengan penentang-penentang Jerman dan membawa masuk Britain ke dalam plot ini. Pius XII menggesa Britain untuk menerima keamanan yang adil untuk Jerman dan berahsia tentang plot tersebut. Beliau sedar sekiranya ada kebocoran berkenaan plot, pasti ramai akan dihantar ke tali gantung termasuk Canaris dan Mueller. Perdana Menteri Britian pada ketika itu, Neville Chamberlain membalas dalam satu surat, “Great Britain sedia membincangkan semua syarat yang diminta sekiranya urusan (pembunuhan/rampasan kuasa) sudah dijelaskan). Pius XII turut mengaktifkan rahib-rahib dari kumpulan Dominica dan Jesuit untuk menjalankan urusan ini. Pemilihan mereka dipilih atas beberapa sebab iaitu mempunyai latihan ketenteraan dan mereka hanya melaporkan maklumat kepada beliau sahaja.

Di sebalik penglibatan ramai pihak dalam plot ini, entah bagaimana Hitler boleh terselamat dalam semua cubaan bunuh ke atasnya. Perlu diingat, ada 40 cubaan bunuh ke atasnya. Hitler membatalkan ucapan tanpa mengetahui ada penembak tepat cuba membunuhnya. Beliau tidak mengambil bahagian dalam perarakan di mana ada seorang pengebom berani mati cuba meletupkan dirinya. Dan bagi anggota konspirasi, ruang bagi mereka untuk bertindak semakin terbatas dan Britain yang semakin hilang sabar tidak yakin ianya akan berlaku. Bagi Sir Winston Churchill, selepas mengambil alih jawatan sebagai Perdana Menteri, tidak yakin ada orang Jerman yang baik akan mengambil tindakan ke atas Hitler dan percaya perang berskala besar akan berlaku. Dan ia direalisasikan melalui penyertaan Amerika Syarikat selepas pengeboman Pearl Harbor oleh pihak Jepun.

Pada tahun 1944, beberapa plot cuba dilaksanakan termasuk plot 20 Julai. Dalam plot tersebut, mengikut rancangan asal, Kolonel Claus von Stauffenberg seharusnya meletupkan bom yang dibawanya di dalam bunker semasa sesi mesyuarat rahsia bersama Hitler dijalankan. Namun, mesyuarat tersebut dipindahkan ke sebuah kabin. Bom yang sepatutnya membunuh semua dalam bunker termasuk Hitler hanya membunuh empat orang saja dengan beliau mengalami kecederaan ringan. Hitler mendakwa beliau tidak boleh mati dan sempat memenuhi pertemuan dengan Mussolini pada hari itu serta menunjukkan diktator Itali itu lokasi kabin yang dibom.

Sementara itu, selepas kegagalan plot 20 Julai, Gestapo memburu semua anggota konspirasi tanpa mengira penglibatan mereka benar atau tidak. Ramai yang ditahan, disoal-siasat, dipenjarakan atau dihukum bunuh termasuk Stauffenberg, Henning von Tresckow, Canaris dan Mueller. Namun saat paling menakutkan ialah penemuan syarat-syarat tentera Jerman untuk membunuh Hitler dijumpai di mana ia dicetak menggunakan kepala surat Vatican.

AMARAH PADA VATICAN

Sebelum penemuan surat tersebut, Hitler sudah berang dengan Vatican berikutan peranan mereka dalam penahanan Mussolini pada 2 Julai 1943. Dan seperti di Jerman, Pius XII turut mengatur plot yang sama membabitkan musuh-musuh Mussolini di dalam mahupun di luar negara. Berikutan itu, Hitler mengarahkan sepasukan askar payung terjun membentuk sempadan di Dataran St. Peter untuk mengepung kediaman rasmi Pius XII. Beliau meraban kepada semua penasihatnya, “Aku akan menyerbu masuk ke Vatican. Kamu fikir Vatican memalukan aku? Kita akan selesaikan perkara itu sekarang juga. Satu perkara, kor diplomatik kita sudah ada di sana. Semuanya sama bagi aku. Pengkhianat (Pius XII) itu ada di sana. Kita akan heret semua khinzir itu keluar dari sana. Kemudian… barulah kita boleh memohon maaf.” Penasihat-penasihat Hitler berjaya memujuknya membatalkan hasrat tersebut.

Namun itu tidak bermakna beliau melupakan dendamnya begitu saja. Pada bulan berikutnya, Jeneral SS di Itali, Karl Wolff dipanggil bertemu dengan Hitler. Beliau menulis dalam satu jurnal tentang pertanyaan Hitler tentang bagaimana menguasai keseluruhan Vatican. Beliau menulis, “Dia bertanya pada aku bilangan askar diperlukan untuk menguasai Vatican, menguasai bahagian arkib, menyingkirkan Pope dan Curia supaya mereka tidak jatuh ke tangan pihak Bersekutu. Dari situ, dia akan menentukan sama ada membawa mereka ke Jerman atau menempatkan mereka di Liechtenstein.” Wolff menyuarakan kebimbangannya berkenaan operasi tersebut dipanggil Rabat tetapi Hitler tidak ambil peduli dan mahu ia dirangka secepat mungkin. Berikutan itu, beliau segera mengatur pertemuan rahsia dengan Pius XII dan mendedahkan segala-galanya. Peluang Hitler untuk melihat operasi tersebut berlaku tidak kesampaian selepas pihak Bersekutu membebaskan Itali.

PENUTUP

Bagi semua pihak yang terlibat, tidak semua yang berjaya melihat Nazi Jerman jatuh. Wilhelm Canaris dihukum bunuh pada 9 April 1945 bersama timbalannya, Jeneral Hans Oster dan ahli teologi Dietrich Bonhoeffer di kem tahanan Flossenburg. Bagi Mueller sendiri, beliau terselamat dari tali gantung berikutan campur tangan Johann Rattenhuber, ketua unit keselamatan Hitler yang mahu banduan-banduan istimewa seperti Mueller terus hidup. Berikutan itu, Mueller dan 138 tahanan lain dipindahkan ke Tyrol untuk disembunyikan dan dijadikan sebagai bahan pertukaran. Mereka dibebaskan oleh Bahagian Kelima, Tentera Amerika Syarikat pada 5 Mei 1945. Selepas dibebaskan, Mueller merupakan antara pengasas Parti Kesatuan Sosial Kristian (CSU) dan memberi kredit kepada Pius XII kerana berjaya menyelamatkan ribuan nyawa bukan saja dari kalangan orang Kristian tetapi juga orang Yahudi. Siapa sangka peranan Pius XII bukan sekadar merancang plot pembunuhan Hitler tetapi juga membocorkan maklumat-maklumat penting yang memudahkan pergerakan tentera Bersekutu termasuk rancangan serangannya di Belgium.

SUMBER:


Teknologi Audio Ambisonic 8 Dimensi (8D)

Ya anda tak silap, 8D itu bermaksud 8 Dimension. Bukan sekadar One Direction ?

(Ketika
artikel ini ditulis, penulis sedang menikmati halwa telinga dari lagu Yes or
Yes oleh Twice dalam bentuk 8D)

Kalau anda seorang yang rajin mentatal video-video di Youtube, pastinya anda terperasan, ada satu dua cadangan (suggestion) dari pelayan (server) Youtube berkenaan lagu-lagu popular dalam bentuk 8D. Disertakan bersama, peringatan untuk memakai peranti dengar (earphone), agar audio itu benar-benar dinikmati deria pendengaran anda.

https://youtu.be/embuXYLVyio – Hymn for The Weekend oleh Coldplay

8D di sini bermaksud, audio yang diperdengarkan kepada liang
telinga anda datang dari pelbagai arah, hasil dari teknologi terkini yang
menuai melodi dan muzik dari lagu dan seterusnya mengolah arah dan tujuan lagu
tersebut diperdengarkan, dan hasilnya terciptalah 8D audio (atau juga dikenali
sebagai ambisonic).

Jika anda mahu menikmati lagu yang telah dimodifikasi ke bentuk 8D, anda perlu memakai peranti dengar (earphone) di kedua-dua telinga anda dan
boom!

Bolehlah dikatakan bahawa ia seakan-akan anda berada di dalam konsert, filharmonik ataupun nyanyian langsung dari penyanyi kesukaan anda berada di hadapan mata. Bunyian datang dari pelbagai arah, seakan berpusing-pusing di sekeliling anda, seterusnya menyampaikan halwa telinga pada tahap kepuasan maksimum.

https://www.youtube.com/watch?v=6-CPbCh3JlY – All Falls Down oleh Alan Walker

Tidaklah diketahui siapakah orang pertama yang memuat naik
audio 8D ini ke internet, tetapi merujuk kepada Eddie Kim, penulis bagi
jejaring MelMagazine (Kim, 2018), antara lagu yang
paling awal diolah menjadi audio 8D adalah Faded oleh Alan Walker. Selepas itu,
banyak lagu lain telah diolah dan anda boleh lihat hasilnya sendiri di aplikasi
Youtube di peranti masing-masing.

Pengolah audio 8D ini sebenarnya mencuba untuk ‘menggerakkan’ audio ke sekeliling anda, dengan keupayan rakaman stereo dari pelbagai arah serta modifikasi menggunakan aplikasi dan perisian (software) yang ada, seterusnya mengambil kira keupayaan deria pendengaran manusia dan hasilnya terciptalah audio 8D seperti yang ada.

Dari kemahiran amatur, muzik yang terhasil amatlah mengasyikkan. Tidak terjumpa lagi komen-komen negatif berkenaan audio 8D tertulis di ruangan komen, adapun kebanyakan komen ialah perasaan teruja dan permintaan banyak lagu lain kepada sang pemuatnaik.

https://www.youtube.com/watch?v=8aTEOE-w-hg Again (FMA OP1)

Begitupun proses modifikasi ini bukanlah semudah menekan
butang-butang semata. Pemilik akaun Aviion Music (https://www.youtube.com/channel/UCQ6_NxBsYjMRs_ENuOVkpTg) mengatakan audio 8D yang
sempurna bukanlah sekadar mendengar lagu tersebut dimainkan dari hadapan dan
belakang sahaja, tetapi muzik termain di sekeliling anda, seperti mengikut ke
mana sahaja otak anda ingin memainkan lagu tersebut, kiri kanan mahupun dari
arah atas kepala.

Asasnya, teknologi audio 8D ini tidak lain adalah percubaan
untuk menambah baik teknologi rakaman binaural, yang bermaksud meletakkan  bunyi dan suara dalam ruang relatif kepala
manusia. Rakaman binaural tercipta dari rakaman dua mikrofon yang diletakkan
pada orientasi yang sama dengan telinga anda, di mana fasa atau delay ketika bunyi tersebtu dimainkan
semula mencipta ilusi audio berarah (directional
audio), seterusnya memberi gambaran kepada pendengar seakan berada di dalam
bilik atau konsert. Rakaman binaural ini paling jelas dirakam pada pautan
berikut:

https://youtu.be/IUDTlvagjJA – Virtual Barber Shop.

Kini anda tidak lagi perlu menghadiri konsert artis kesayangan anda, dengan tiket beratus ringgit, hanya untuk menikmati muzik terbaik untuk telinga anda. Cukuplah sekadar layaran internet yang laju, dan sepasang peranti dengar di telinga.

Nikmatilah!

Rujukan:

1.
Eddie Kim (2018). Why Are So Many Dudes Losing Their Shit Over 8d Audio?: https://melmagazine.com/en-us/story/why-are-so-many-dudes-losing-their-shit-over-8d-audio


Hierarki Insan Dan Fenomena Banjir

• Apabila berlaku sesuatu fenomena alam contohnya banjir, kita akan dapat melihat pelbagai reaksi dan respon para insan. Respon dan reaksi tersebut sebenarnya menggambarkan hierarki dan maqam insan tersebut.

• Secara umumnya hierarki insan dapat dikelaskan kepada empat golongan, iaitu;
– Awwamul Awwam (عوام العوام)
– Awwam (العوام)
– Khawwas (الخواص)
– Khawwasul Khawwas (خواص الخواص)

• Golongan Awwamul Awwam adalah serendah-rendah hierarki insan. Golongan ini hanya yakin kepada bahan (maddah, مادة) dan rupa (surah, صورة).Bahan boleh juga difahami sebagai idea, manakala rupa boleh difahami sebagai imej. Keyakinan golongan ini bersifat hilomorfik dan empirikal. Banjir hanya dilihat sebagai proses yang terhasil daripada “sebab terdekat” (السبب الأقرب), iaitulah gabungan antara limpahan air yang banyak dan pengaliran air yang tersekat, termasuklah pemusnahan hutan dan pembangunan tidak terancang. Dekat atau jauh di sini merujuk kepada dekat atau jauhnya sesuatu sebab bagi sesuatu fenomena itu menurut kaca mata makhluk.

• Golongan Awwam lebih tinggi hierarkinya berbanding golongan Awwamul Awwam. Mereka yakin kepada rupa, dalam masa yang sama mereka tidak menolak gabungan bahan dan rupa. Apabila banjir, mereka masih boleh menerima sebab yang belum terbukti tetapi tidak mustahil berlaku, contohnya banjir disebabkan ais di Pluto mencair dan melimpah ke Bumi. Itu dinamakan “sebab dekat” (السبب القريب).

• Golongan Khawwas lebih tinggi hierarkinya berbanding golongan Awwam. Mereka yakin kepada bahan atau idea yang mana sifatnya tidak berupa, dalam masa yang sama mereka tidak menolak rupa, serta gabungan bahan dan rupa. Apabila banjir, mereka masih boleh menerima bahawa ianya disebabkan oleh bala daripada Tuhan hasil daripada maksiat, ataupun ujian untuk orang beriman. Itu dinamakan “sebab jauh” (السبب البعيد).

• Golongan Khawwasul Khawwas lebih tinggi hierarkinya berbanding golongan Khawwas. Mereka pada hakikatnya langsung tidak melihat kepada bahan mahupun rupa. Mereka melihat kepada suatu wujud yang tidak berbahan, tidak berupa dan tidak terikat dengan ruang ataupun masa, iaitulah Allah, Tuhan sekalian alam. Allah boleh wujudkan banjir tanpa sebarang sebab sekalipun, sama ada jauh atau dekat, bahkan Dialah hakikat segala sebab, iaitulah “sebab terjauh” (السبب الأبعد). Walau bagaimanapun, mereka tidak menolak atau menafikan keyakinan golongan-golongan yang lain, kerana mereka tahu bahawa itulah hierarki dan maqam yang sesuai dengan tahap jiwa golongan lain.

• PERHATIAN. Klasifikasi “sebab” di sini adalah bersifat relatif menurut kaca mata makhluk, bukanlah absolut. Kerana sebab hakiki yang mutlak bagi setiap sebab yang lain, tidak lain dan tidak bukan ialah Allah, Penyebab Segala Sebab (مسبب الأسباب).

• Adapun pemimpin yang ingin diangkat, sebaik-baiknya daripada kalangan Khawwasul Khawwas, kerana mereka memahami hakikat sebenar sesuatu fenomena, dalam masa yang sama mereka boleh bertolak ansur dengan rakyatnya yang berbagai hierarki.

• Bilamana seseorang pemimpin itu lebih rendah hierarki jiwanya berbanding rakyatnya, maka akan berlaku konflik dalam pemerintahan. Akan berlaku salah guna kuasa untuk meninggikan jiwanya yang sememangnya rendah. Mana mungkin yang memimpin adalah lebih jahil berbanding yang dipimpin, melainkan akan berlaku kerosakan yang teramat sangat dahshat.

TAMMAT


Perarakan Emas Firaun-Firaun Di Mesir

Pada 3 April lepas, Kementerian Pelancongan dan Antikuiti Mesir mengadakan Perarakan Emas Firaun-Firaun membabitkan 22 mumia Firaun dan ratu yang pernah memerintah Tamadun Mesir Purba. Perarakan ini dibuat bukan saja untuk mengenang kegemilangan tamadun tersebut tetapi untuk memindahkan lokasi mumia-mumia pemerintah Mesir Purba dari Muzium Mesir di pusat bandar Kaherah ke Muzium Negara Peradaban Mesir (NMEC) di Fustat, selatan Kaherah.

Perarakan bermula pada waktu matahari terbenam di Dataran Tahrir. Mumia-mumia yang diarak diberi penghormatan tem.ba.kan 21 das meriam sebelum dibawa ke jalan raya sepanjang Sungai Nil. Menurut pihak kementerian, kesemua 22 Firaun dan ratu ini merupakan pemerintah Zaman Baru Tamadun Mesir Purba iaitu sekitar 1539 hingga 1075 SM. Kesemua 22 pemerintah ini dibawa mengikut kronologi era pemerintahan mereka ke NMEC.

Video liputan berita Perarakan Emas Firaun-Firaun pada 3 April 2021:

Mumia-mumia ini diletakkan dalam kenderaan-kenderaan khas sambil diiringi oleh figura-figura terkenal Mesir hari ini seperti bintang filem, penyanyi dan penari terkenal. Mereka berjalan di sepanjang tebing Sungai Nil dikelilingi oleh pasukan pengawal berkuda, orang ramai dan krew-krew televisyen. Bagi memastikan setiap mumia tetap utuh semasa dibawa ke NMEC, mumia diletakkan dalam keranda khas berisi gas nitrogen dan dipasang penyerap kejutan.

Pakar kaji purba Mesir dari American University in Cairo, Dr Salima Ikram memberi jaminan semua mumia bakal ditempatkan dalam ruang yang lebih baik di NMEC. Ini kerana NMEC mempunyai kawalan suhu dan kelembapan yang lebih baik bagi tujuan pemeliharaan mumia dan pengenalan kepada persekitaran pameran di tempat baru.

Antara pemerintah Mesir Purba yang dibawa dalam perarakan ini ialah Firaun Ramses II dan Ratu Hatshepsut. Ramses II didakwa sebagai Firaun yang hidup pada zaman Nabi Musa a.s dan sebahagian daripada gerombolan te.nt.te.ra Mesir yang ditenggelamkan Allah s.w.t semasa cuba mengejar baginda dan Bani Israel menyeberangi Laut Merah. Manakala Hatshepsut pula merupakan Firaun wanita kedua dalam sejarah Mesir Purba dan memegang rekod sebagai Firaun wanita paling lama memerintah dalam kalangan Firaun wanita lain.

Bagi Dr Zahi Hawass, penganjuran perarakan sebegini sebagai tepat pada masanya. Sebelum ini, usaha penganjuran perarakan terpaksa ditangguhkan berikutan situasi pandemik Covid-19 dan perlaksanaan SOP ketat termasuk larangan berkumpul secara beramai-ramai. Dengan bilangan kes mula menurun, SOP pandemik dilonggarkan sekaligus membolehkan ramai warga Mesir menonton perarakan tersebut.

Dr Zahi yang juga bekas Menteri Antikuiti Mesir melihat acara ini sedikit sebanyak memberi kegembiraan kepada warga Mesir yang terkesan akibat pandemik. Tambahnya, ini juga merupakan peluang terbaik bagi negara itu berbangga dengan legasi sejarahnya yang panjang terutama pencapaian para Firaunnya yang hebat.

Begitupun, sesetengah warga Mesir percaya menganjurkan perarakan ini ibarat menjolok sarang tebuan. Mereka percaya dengan mengganggu lokasi persemadian para Firaun ini, ia mendedahkan Mesir kepada sumpahan berisi an.ca.man penuh pe.ta.ka kepada sesiapa yang mengganggu ‘lena’ mereka. Mereka merujuk kepada pelbagai insiden yang berlaku sebelum ini sebagai petanda kebenaran sumpah tersebut.

Pada minggu lepas, Mesir dikejutkan dengan kem.ala.ngan keretapi di Sohag yang mengo.rb.ankan puluhan orang penumpang. Ini disusuli dengan insiden bangunan ru.nt.uh di Kaherah yang menyaksikan 18 orang penghuni terb.un.uh. Dan siapa tidak boleh lupa insiden kapal Ever Given yang terkandas di Terusan Suez baru-baru ini.

Kesemua insiden ini dikatakan berlaku semasa pihak muzium sibuk menguruskan pemindahan mumia-mumia Firaun ke NMEC. Bila ditanya tentang hal berkenaan oleh pihak media, Dr Zahi hanya mampu tergelak dan menyifatkan perkara tersebut sebagai perkara karut. Sebaliknya, beliau mengingatkan menerusi ruang pameran baru di NMEC, ia dapat menjadi alat pendidikan berguna tentang Tamadun Mesir Purba termasuk perihal para pemerintahnya.

Selain isu sumpahan, pameran mumia-mumia Firaun turut mengundang perdebatan tentang isu etika mempamerkan ma.ya.t. Bukan satu rahsia hal ini tidak dipersetujui ramai ulama Mesir dan ia turut mendapat sokongan Presiden Mesir ketiga, Anwar Sadat.

Pada 1980, beliau meminta Bilik Makam Diraja di Muzium Mesir ditutup dan kesemua mumia yang dipamerkan dikebumikan semula. Bila ditanya mengapa permintaan tersebut diutarakan, Sadat menyifatkan mumia-mumia ini berhak dilayan seperti manusia biasa dan dijamin haknya termasuk diberi pengebumian. Bagaimanapun, permintaan tersebut tidak dilaksanakan lebih-lebih lagi selepas beliau dib.un.uh dalam satu se.ra.ngan kumpulan ra.di.kal pada 1981.

RUJUKAN:

Bhushan, R. (2021). Pharaoh’s Parade: Mummified Display of Egypt’s Glorious Past. Ancient-Origins.

Hussein, W. (2021). Egypt mummies pass through Cairo in ancient rulers’ parade. BBC News.


Persamaan Puteri Diana Dan Hantu Anne Boleyn

Selepas ditayangkan kepada umum pada 5 November lepas, filem Spencer yang menampilkan Kristen Stewart sebagai Puteri Diana mendapat sambutan baik dalam kalangan penonton dan pengkritik. Satu perkara yang menarik perhatian penonton ialah kemunculan hantu Anne Boleyn yang dianggap simbol isteri ahli keluarga diraja yang diabaikan. Tetapi tidak ramai tahu, kedua-duanya berkongsi banyak persamaan dalam pelbagai segi.

Contoh paling mudah, hubungan emosi kedua-dua wanita ini. Menurut penulis biografi Tina Brown, semasa usia mudanya, Puteri Diana pernah meminta seorang rakan untuk memandu mengelilingi Istana Buckingham. Rakan tersebut masih ingat salah satu titah baginda ketika itu ialah, “Alangkah seronoknya berkahwin dengan Putera Charles? Macam Anne Boleyn atau Guinevere?” Rupanya, keluarga Spencer merupakan keturunan kekanda Anne, Mary Boleyn.

Dalam kes Boleyn bersaudara, kedua-duanya pernah dijadikan sebagai gundik Raja Henry VIII. Tetapi selepas melihat layanan buruk yang diterima kekandanya, Anne bertekad untuk menjadi isteri baginda yang sah. Mary kemudiannya dikatakan turut menjadi gundik pesaing Henry VIII dari Perancis, Raja Francis I selama empat tahun pada awal abad ke-16.

Sejarah seakan berulang semula untuk keluarga Spencer. Sebelum berkahwin dengan Diana, Putera Charles pernah mempunyai hubungan dengan kekandanya Lady Sarah McCorquodale selama beberapa tahun. Bagaimanapun, hubungan tersebut berakhir selepas satu artikel kontroversi Sarah yang memalukan baginda timbul. Setelah itu, barulah Charles mendekati Diana sekitar 1980 sebelum melamarnya pada 1981.

Walaupun datang dari keluarga bangsawan dan mempunyai hubungan baik dengan keluarga diraja, itu bukan bermakna Anne dan Diana memenuhi jangkaan mereka selepas berkahwin dengan pasangan masing-masing. Akibatnya, mereka dipandang serong oleh sesetengah ahli keluarga diraja England.

Semasa melangsungkan perkahwinan dengan Henry VIII, ramai bangsawan dan ahli keluarga diraja berharap baginda berkahwin dengan puteri raja asing. Ini bagi memastikan England meraih kelebihan dari segi politik termasuk pakatan peperangan. Tetapi itu tidak berlaku sama sekali pada 1520-an.

Sementara Charles pula diharap berkahwin dengan perempuan ada-ada seperti Diana, bukannya dengan kekasih yang dicintainya itu. Semua orang tahu siapa wanita yang dimaksudkan: Camilla Parker-Bowles.

Selepas bercerai dengan Charles, Diana banyak memberi fokus kepada kerja-kerja kebajikan termasuk pesakit AIDS dan membasmi penggunaan periuk a.p.i. Sementara Anne pula menunjukkan komitmen terhadap aspek reformasi agama England. Perjuangan ini yang membawa kepada tindakan Henry VIII menubuhkan Gereja Anglican dan memisahkan diri dengan Paus yang mengawal Rom ketika itu.

Sepanjang perkahwinannya dengan Charles, Diana merasakan dirinya dipinggirkan oleh ahli keluarga diraja. Baginda percaya hal ini berlaku kerana mereka dipengaruhi lelaki berpakaian sut kelabu (gelaran kepada pegawai-pegawai hal ehwal istana). Dalam filem Spencer, mereka diwakili oleh Mejar Gregory (Timothy Spall).

Dalam kes Anne pula, ketidakpuasan hati baginda timbul gara-gara tindakan bekas sekutu dan penasihat Henry VIII, Thomas Cromwell. Kedua-duanya bermusuhan selepas Cromwell enggan menyokong agenda baginda yang mahukan wang dan aset dari pelupusan biara, gereja dan perpustakaan digunakan untuk tujuan kebajikan. Bangsawan itu bertanggungjawab merencana kejatuhan Anne pada Mei 1536 sebelum dihukum pa.nc.ung oleh Henry VIII pada 1540.

Pada tahun-tahun yang membawa kepada perceraiannya dengan Charles dan kemangkatannya pada 31 Ogos 1997, Diana percaya wujud plot pembu.nu.han ke atasnya. Hal ini tidak dibantu dengan tindakan Martin Bashir menakutkannya dengan dakwaan MI5 sentiasa mengawasi baginda. Dakwaan ini bukan saja menjadi asas temubual eksklusif Bashir dengan Diana pada 1995 tetapi perencah tambahan kepada filem Spencer.

Bagi Anne pula, selepas difitnah Cromwell dengan tuduhan bermain kayu tiga di belakang Henry VIII, baginda dipen.ja.rakan di Menara London. Semasa dalam selnya, baginda ingat salah satu ramalan apabila menaiki takhta ialah baginda akan ma.ti diba.k.ar.

Tetapi Anne pada masa sama berharap, Henry VIII menunjukkan belas kasihan dengan membenarkannya menjadi biarawati di sebuah biara terpencil. Hasrat baginda tidak tercapai sama sekali. Anne kemudiannya dikenakan hukuman pen.gg.al pada 19 Mei 1536.

Selepas Diana mangkat dalam satu kema.la.ngan di Paris pada 31 Ogos 1997 bersama kekasihnya Dodi al-Fayed, ramai menyangka legasi baginda berakhir. Hakikatnya, selepas temubual dengan Bashir dan reaksi orang ramai terhadap kemangkatannya, ini menunjukkan betapa besarnya pengaruh baginda sehingga hari ini. Bagi Anne pula, baginda kekal sebagai figura menarik dalam sejarah England dan mempunyai jasa besar terhadap golongan Protestan.

Selepas menaiki takhta pada 1558, Ratu Elizabeth I memutuskan untuk memerintah secara bersendirian untuk 44 tahun seterusnya. Dan seperti bondanya Anne, baginda juga suka melanggar peraturan dan membentuk keperibadian yang molek.

Bagi kedua-dua Putera William dan Putera Harry, kedua-duanya mewarisi nilai kemesraan dan berhubung dengan orang lain dalam keluarga diraja. Dan seperti ditunjukkan oleh Harry dalam banyak tindakannya termasuk temubual kontroversi bersama Oprah Winfrey pada 2021, baginda mewarisi keupayaannya memberi impak besar kepada keluarga diraja.

RUJUKAN

Gristwood, S. (2021, 5 November). 8 historical reasons behind Anne Boleyn’s appearance in Princess Diana film Spencer. History Extra.


Jalan Menuju Merdeka

Dalam masa beberapa hari sahaja lagi , negara akan menyambut ulang tahun kemerdekaannya yang ke 63.  Walaupun wabak covid-19 masih menggila, namun ia tidak menghalang rakyat negara ini menyambut kemerdekaan negara yang bertuah ini. Jadi, mari kita soroti perjalanan menuju sebuah negara merdeka ini.

Kesatuan Melayu Muda (KMM) ditubuhkan oleh Ibrahim Haji Yaacob (IBHY). KMM merupakan parti politik Melayu pertama yang ditubuhkan.

KMM meminta keMERDEKAan dari pihak Jepun. Tindakan KMM ini merupakan parti pertama yang meminta kemerdekaan.

13 Ogos 1945

Piagam Taiping di antara pemimpin Malaya dan Indonesia terbentuk. Piagam ini terbentuk selepas pihak Jepun berjanji untuk memberi kemerdekaan kepada Tanah Melayu dan Indonesia pada 17 Ogos 1945. Namun, kekalahan Jepun menyebabkan kemerdekaan Tanah Melayu gagal dan Indonesia mencapai kemerdekaan terlebih dahulu.

Januari 1946

Selepas kekalahan Jepun, British merancang untuk menubuhkan Malayan Union bagi menyeragamkan pentadbiran kolonial mereka. Malayan Union meng4ncam kedudukan dan kuasa bumiputera terutamanya orang-orang Melayu.

4 Mac 1946

Pergerakan Melayu Semenanjung Johor menganjurkan Kongres Melayu yang diadakan di Kelab Sultan Sulaiman Kampung Baru, Kuala Lumpur. Kongres ini disertai oleh 41 buah pertubuhan Melayu di seluruh Tanah Melayu dan Singapura. Kongres Melayu memutuskan untuk menubuhkan satu badan bagi mewakili orang-orang Melayu menentang Malayan Union.

1 April 1946

Malayan Union dengan rasminya ditubuhkan dan Sir Edward Gent dilantik sebagai Gabenor. Hak-hak orang Melayu diketepikan. Walaubagaimanapun, Sultan-Sultan bertindak untuk memulaukan majlis tersebut.

1 Februari 1948British mula sedar bahawa Malayan Union tidak sesuai dengan suasana politik Tanah Melayu. Oleh itu, Persekutuan Tanah Melayu (PTM) ditubuhkan bagi menggantikan Malayan Union.

11 Jun 1950

Cadangan Kerakyatan Communities Liaison Committee (CLC) diterima. Persidangan yang berlangsung di Kuala Lumpur ini telah menyaksikan ucapan-ucapan hangat, kec4man dan tuduhan berat terhadap Dato Onn bin Jaafar berkenaan isu kerakyatan cadangan CLC. Bagamaimanapun cadangan kerakyatan diterima dengan pindaan berikut: Menambah syarat-syarat kelahiran ibu/bapa bagi anak-anak yang dilahirkan di Negeri-negeri Melayu untuk menjadi rakyat Raja Melayu. Mereka yang tidak lahir di sini boleh memohon tetapi jika ada bukti telah menetap di sini dalam tempoh yang tertentu tanpa putus-putus dan sanggup mengangkat sumpah taat setia kepada Raja Melayu.

23 dan 25 Mac 1951

Persidangan Agung UMNO Setengah Tahun diadakan di Majestic Hotel, Kuala Lumpur telah meluluskan slogan Merdeka sebagai seruan rasmi UMNO.

Jun 1951

Pada November 1950, Dato Onn bin Jaafar membuat cadangan untuk membuka keahlian UMNO kepada orang bukan Melayu dan mengubah nama UMNO kepada United Malayan Organization. Beliau mahukan orang-orang Melayu bersifat terbuka dan menerima pendekatan baru dalam politik yang bersifat Malayan.

Penglibatan beliau dalam RIDA dan Ahli Dalam Negeri telah mendedahkan beliau kepada dasar pentadbiran British yang ingin meMalayankan Tanah Melayu. Beliau bimbang orang Melayu akan terpencil dalam arus pembangunan ekonomi penjajah jika tidak bersikap terbuka. Bagaimanapun UMNO tidak dapat menerima idea Dato Onn bin Jaafar dan tidak yakin bahawa semua dasar UMNO akan dapat diputuskan bersama ahli berbagai kaum serta mendatangkan faedah kepada orang-orang Melayu.

16 Februari 1952

Pilihanraya Munisipal Kuala Lumpur diadakan. UMNO-MCA berjaya memenangi pilihanraya tersebut dan perikatan UMNO-MCA ini merupakan formula bagi penubuhan Parti Perikatan.

23 Ogos 1953

Perikatan UMNO-MCA menganjurkan Perhimpunan Kebangsaan bagi membincang langkah-langkah mencapai kemerdekaan dan bersetuju menubuhkan Perikatan.

1 Februari 1954

Penyata Pilihan Raya telah diumumkan oleh kerajaan dan menerima bantahan kerana tidak bersetuju dengan jumlah kerusi dan tarikh pilihanraya. Gerakan menentang kertas putih laporan pilihanraya telah membuka mata MIC untuk berbaik-baik dengan Perikatan UMNO-MCA. Maka Presiden MIC, K.L.

Devaser telah mengadakan satu siding khas bagi mengetahui pendirian ahli-ahli partinya. Hasilnya majoriti ahli MIC menyokong penyertaan dalam Perikatan. Pada April 1955, setelah rundingan diadakan, UMNO-MCA-MIC diterima dengan rasminya sebagai parti rakan dalam Perikatan. Perikatan mewakili tiga kaum terbesar di Tanah Melayu dan menjadikan usaha menuntut kemerdekaan lebih lancar.

18 April 1954

Satu ceramah diadakan di Dewan Perhimpunan Cina Melaka. Tunku menyatakan hasrat untuk ke London namun duit yang ada tidaklah mencukupi. Lantas, hadirin yang hadir memberikan barangan yang mereka ada termasuk barangan kemas untuk menampung perbelanjaan rombongan Merdeka ke London.

27 Julai 1955Pilihanraya Persekutuan 1955 diadakan. Perikatan berjaya memenangi 51 dari 52 kerusi yang dipertandingkan dan Tunku Abdul Rahman dilantik sebagai Ketua Menteri.

26 dan 27 Disember 1955

Dalam Persidangan Agung UMNO, Usul Pergerakan Pemuda mahukan tarikh kemerdekaan Malaya dipercepatkan kepada 31 Ogos 1957 telah diluluskan. Sebelum itu Tun Sardon telah ke Pulau Pinang menemui Haji Ahmad Badawi di rumahnya di Kepala Batas. Turut berada di situ ialah Haji Abdullah Fahim (datuk kepada YAB Dato Seri Abdullah Hj Ahmad Badawi) yang merupakan seorang ahli falak, dan beliau telah melihat ramalan dari ilmu falak bahawa kemerdekaan negara tidak boleh dilewatkan bagi mengelakkan pelbagai angkara dari berlaku dan memberi tarikh tersebut sebagai tarikh Kemerdekaan.

1 Januari 1956Tunku Abdul Rahman Putra Al-Haj, Tun Abdul Razak Dato Hussein, Tun Dr. Ismail Dato Abdul Rahman, Tan Sri Nik Ahmad Kamil, Tun H.S. Lee, Datuk Panglima Bukit Gantang dan lain-lain bertolak ke London bagi rundingan menuntut Kemerdekaan.

20 Februari 1956

Rombongan Merdeka tiba dari London dan turun ke Melaka setelah transit di Singapura. Tunku mengisytiharkan tarikh kemerdekaan di depan 100 000 orang di Bandar Hilir.

30 Ogos 1957

Rakyat berkumpul di Padang (Dataran Merdeka). Barisan Kepimpinan Tertinggi juga turut hadir di malam yang bersejarah itu. Bendera Union Jack diturunkan buat kali terakhir menandakan tamatnya pemerintahan British di Tanah Melayu pada 11:58 malam dan bendera PTM dinaikkan buat pertama kali menandakan bermulanya negara baru

31 Ogos 1957

Hari pertama PTM sebagai negara bebas. Tunku membacakan Pengiystiharan Kemerdekaan di hadapan 100 000 hadirin. Dengan pengisytiharan itu, maka berakhirlah penjajahan Inggeris dan kuasa Baginda Ratu Elizabeth II ke atas Persekutuan Tanah Melayu termasuk Pulau Pinang dan Melaka iaitu sejak lebih 170 tahun.


Penyokong Bumi Rata Berlayar Mencari Hujung Dunia Ketika PKP

Semua orang tahu bahawa bumi ini berbentuk sfera dan fakta ini sudah dibuktikan dari dahulu hingga sekarang. Baik cendekiawan Islam dan Barat hinggalah angkasawan yang pernah berada di Stesen Angkasa Lepas Antarabangsa (ISS), semua akan mengungkapkan perkara sama. Tetapi ia langsung tidak mematahkan semangat geng bumi leper bahawa bumi ini leper.

Pada akhir tahun lepas, sepasang kekasih/suami isteri dari Venice ingin membuktikan bahawa teori mereka itu benar. Untuk membuktikan teori mereka, pasangan itu sanggup menjual kereta mereka demi membiayai pelayaran ke hujung dunia. Mereka percaya salah satu tempat yang terletak di hujung dunia berhampiran dengan Sicily.

Walaupun sedar apa yang dilakukan mereka merupakan satu kesalahan perlanggaran SOP PKP Itali, mereka tetap bertekad meneruskannya. Dalam kenyataan akhbar Kementerian Kesihatan Itali, pasangan itu meninggalkan Veneto dan pergi ke Termini Imerese untuk menjual kereta mereka dan membeli sebuah bot.

Bot tersebut digunakan untuk berlayar ke Lampedusa yang dipercayai mereka sebagai penghujung dunia. Mereka cuba berlayar ke pulau itu dengan kompas tetapi malangnya, pelbagai kejadian lucu menimpa mereka semasa dalam perjalanan.

Pertama, mereka tersesat dan sampai ke Pulau Ustica dalam keadaan keletihan semasa disambut pihak berkuasa. Pasangan ini kemudiannya diletakkan dalam kuarantin bersesuaian dengan SOP pandemik Covid-19 tetapi berjaya melepaskan diri dan berlayar semula. Bagaimanapun, kebebasan mereka tidak bertahan lama apabila dipintas pihak berkuasa Itali tiga jam kemudian.

Kedua, mereka berjaya melepaskan diri daripada kuarantin buat kali kedua. Tetapi malangnya, rumah yang ditumpangi mereka dihuni seorang pendukung teori konspirasi yang mendakwa dirinya positif Covid-19. Hasil ujian saringan mendapati lelaki tersebut negatif Covid-19.

Selepas sedar apa yang dilakukan mereka bersifat sia-sia, pasangan tersebut mengambil keputusan pulang ke Venice dengan menaiki feri.

RUJUKAN:

Felton, J. (2020). Flat Earthers’ Attempt To Sail To The Edge Of The World Ends In Massive Disappointment. IFLScience.


Hikikomori – Fenomena Pengasingan Diri Daripada Masyarakat

Isu kesihatan mental bukan satu isu baru dan melanda kebanyakan negara dunia termasuk Malaysia. Tetapi ada satu fenomena yang mencetuskan keributan dalam kalangan rakyat Jepun iaitu hikikomori atau pengasingan diri daripada dunia luar.

Mungkin ada anggap perkara ini sesuatu yang kelakar tetapi di Jepun, ia satu masalah yang amat serius kerana ia boleh membawa kepada pelbagai masalah lain seperti mati bersendirian, pengurangan kadar kelahiran dan keruntuhan institusi keluarga.

Hikikomori didefinisikan oleh Kementerian Kesihatan, Buruh dan Kebajikan (MHLW) sebagai individu yang mengasingkan diri daripada dunia luar atau tidak meninggalkan kediaman mereka sekurang-kurangnya enam bulan.

Berdasarkan statistik yang direkodkan kementerian, 541,000 orang yang berumur antara 15 hingga 39 tahun memenuhi keterangan ini. Daripada angka tersebut, 34% menghabiskan masa mengasingkan diri selama tujuh tahun atau lebih dengan 29% lagi hidup bersendirian antara tiga hingga lima tahun.

Bagaimanapun, jangan percaya sangat statistik ini kerana kaji selidik tidak mengambil perhatian sesetengah kumpulan umur seperti kumpulan umur 35-39 yang tidak diliputi dalam kajian tersebut. Selain itu, kebanyakan individu ini tiada hubungan dengan pusat perubatan atau pertubuhan sokongan sekaligus menyukarkan usaha kerajaan mendapatkan bilangan data hikikomori yang sebenar.

Ini mendorong kerajaan tempatan melakukan kaji selidik mereka sendiri untuk mengetahui bilangan kes hikikomori yang berlaku di tempat mereka. Pada Mei 2017, kerajaan tempatan Saga mengumumkan mereka mempunya 644 kes hikikomori di mana 70% daripada mereka berumur 40 tahun ke atas dan 36% lagi hidup berasingan selama 10 tahun atau lebih. Justeru, dengan mengambil kira bilangan kes yang tidak diliputi oleh MHLW, bilangan sebenar kes hikikomori di Jepun sebenarnya mencecah sejuta kes.

Hikikomori muncul sebagai fenomena sosial pada tahun 1980-an dan 1990-an yang menyaksikan majoriti hikikomori ialah generasi muda berusia 20-an. Mereka menghabiskan masa terperap dalam bilik dengan menonton televisyen, bermain permainan video/komputer, melayari laman media sosial atau membaca manga.

Mereka enggan ke sekolah atau tempat kerja dan tidak mahu berkomunikasi dengan orang luar. Berdasarkan kaji selidik, satu pertiga daripada kes membabitkan pesakit mental seperti penghidap skizofrenia dan kemurungan, satu pertiga lagi terganggu dengan gangguan pembangunan dan satu pertiga lagi mengalami masalah gangguan personaliti.

Walaupun hikikomori ini dikatakan terpakai kepada kaum Adam, hakikatnya kaum Hawa juga turut terdedah kepada fenomena berkenaan. Berdasarkan kaji selidik stesen televisyen NHK, 53% kes membabitkan lelaki manakala bakinya membabitkan kaum wanita.

Dan dengan fenomena wanita mengasingkan diri di rumah berlaku secara semulajadi, tidak mustahil kes membabitkan kaum Hawa berkenaan hikikomori juga sebenarnya lebih tinggi berbanding yang dilaporkan secara rasmi.

Antara faktor yang mendorong hikikomori ialah stigma sekentei atau reputasi individu dalam sesebuah komuniti dan tekanan yang dirasai bagi mengagumkan orang lain. Lagi lama hikikomori berjauhan daripada masyarakat, mereka juga akan sedar tentang kegagalan sosial mereka.

Kegagalan ini akan menghancurkan saki-baki keyakinan yang masih bersisa dalam diri dan prospek meninggalkan rumah dianggap lebih menakutkan. Sementara ibu bapa pula terlalu berminat menjaga reputasi mereka dan membiarkan masalah ini menjadi lebih parah sebelum akhirnya mendapatkan bantuan. Perkara ini berlaku kepada keluarga-keluarga yang mempunyai latar belakang kewangan dan pendidikan yang baik.

Kedua, soal pergantungan atau amae yang turut mendefinisikan institusi kekeluargaan di Jepun. Mengikut tradisi, wanita muda tinggal bersama keluarga sehinggalah mereka berkahwin sementara lelaki pula tidak akan berpindah keluar dari kediaman keluarga.

Walaupun separuh daripada hikikomori ini boleh berlaku ganas terhadap ahli keluarga mereka, menghalau mereka keluar dari rumah dianggap satu tindakan yang tidak wajar. Bagaimanapun, sebagai tukaran kepada sokongan kewangan yang diberi kepada mereka, ibu bapa mengharapkan mereka menunjukkan rasa hormat dan berusaha mendapatkan pekerjaan yang baik.

Selain itu, stigma masyarakat terhadap mereka sebagai parasit dan tidak menyumbang apa-apa kepada negara dan komuniti turut mendorong mereka menjadi hikikomori. Teori ini dinyatakan oleh Profesor Andy Furlong dari Universiti Glasgow yang mengaitkan pertumbuhan kes hikikomori dengan pecahnya buih ekonomi pada tahun 1980-an dan kemelesetan ekonomi yang melanda Jepun pada tahun 1990-an.

Generasi lama yang menjadi teras kebangkitan ekonomi pada tahun 60-an dan 70-an gagal memahami situasi yang melanda generasi muda hari ini lebih-lebih lagi bagi yang bekerja secara kontrak atau jangka pendek. Dan menurut Furlong, sesetengah keluarga gagal memahami atau mencari jalan terbaik untuk mengendalikan situasi hikikomori.

Di samping itu, kesedaran masyarakat Jepun terhadap isu kesihatan mental masih lagi di tahap rendah. Cubalah cakap berkenaan kesihatan mental di sana dan anda akan dapati ia tidak akan dibincangkan atau dipenuhi dengan stigma-stigma mengarut. Pakar psikiatiri Hiroshi Sekiguchi berpandangan hikikomori merasa malu yang teramat kerana tidak boleh berfungsi seperti orang normal yang lain.

Tambahnya, mereka menganggap diri mereka sebagai tiada nilai dan tidak layak merasa gembira serta merasakan mengkhianati ibu bapa sendiri. Selain itu, stigma hikikomori sebagai sekumpulan individu yang merbahaya, sakit mental atau bebanan sosial kadang-kadang turut mengakibatkan mereka dipandang sepi oleh masyarakat.

Bagi sesetengah orang Jepun, jawapan kepada fenomena ini ialah dengan menjerit, bersyarah dan membuatkan mereka merasa bersalah kerana memalukan keluarga.

Tetapi menurut pakar psikiatiri Tamaki Sato, ia sebenarnya hanya memburukkan lagi keadaan. Ini kerana menurut beliau, ia boleh memusnahkan sebarang bentuk komunikasi yang masih wujud antara ahli keluarga yang terkesan.

Tetapi itu tidak menghalang keluarga mengambil langkah radikal termasuk mengupah syarikat perunding untuk menyerbu bilik hikikomori, memarahi mereka dan mengheret mereka ke asrama sebagai pengajaran.

Tetapi menurut Kazuhiko Saito, Pengarah Jabatan Psikiatiri Hospital Kohnodai di Chiba berpandangan kaedah sebegini selalunya memakan diri dan merenggangkan lagi hubungan keluarga. Ini kerana ada kes di mana pesakit bersikap ganas terhadap keluarga semasa di bawah pemantauan kaunselor atau selepas kaunselor keluar.

Jika masih mahukan pakar kesihatan merawat hikikomori, mereka perlu diberitahu keadaan pesakit sebenarnya dan pesakit juga diberitahu tentang kehadiran mereka lebih awal. Saito menyamakan fenomena ini dengan penyakit alkoholisme (ketagihan alkohol) di mana hikikomori sukar untuk pulih tanpa sebarang sokongan sosial.

Pendekatan Saito untuk merawat mereka bermula dengan menyusun semula bentuk komunikasi antara keluarga. Di sini, beliau memberi beberapa strategi komunikasi bagi membantu ibu bapa cuba berkomunikasi dengan anak mereka.

Apabila pesakit sudah ada kekuatan untuk pergi ke klinik, barulah mereka diberi bantuan ubat-ubatan dan terapi kaunseling. Satu bentuk terapi ialah terapi berkumpulan yang dianggap baru dalam psikologi Jepun tetapi kumpulan-kumpulan sebegini yang menarik mereka keluar dari rumah dan melihat dunia luar.

Biasanya, mereka yang pulih akan mempunyai hubungan yang lebih baik dengan keluarga terutama ibu bapa dan ini sebenarnya baik untuk institusi kekeluargaan Jepun sendiri. Ini kerana situasi ini mendorong mereka bukan saja membuang stigma-stigma mengarut berkenaan kesihatan mental tetapi juga bersikap jujur dan terbuka antara satu sama lain.

Selain Saito, ada juga menawarkan kaedah alternatif untuk membantu hikikomori berhadapan dengan dunia luar. Ada mencadangkan penggunaan permainan realiti maya seperti Pokemon Go digunakan untuk menarik hikikomori keluar dari rumah mereka dan meletakkan sesetengah item istimewa di pusat-pusat rawatan hikikomori.

Ada pula menggunakan permainan video yang memfokuskan kepada kelebihan permainan video berbanding sudut negatif seperti yang dipraktikkan oleh Shinichiro Matsugama. Matsugama merupakan seorang pelajar Doktor Falsafah (PhD) di Sekolah Perubatan Universiti Keio menubuhkan satu kumpulan sokongan dipanggil Strength Association.

Kumpulan ini memfokuskan kepada kekuatan hikikomori dalam permainan video seperti kerjasama, strategi atau kepimpinan. Menurutnya, fokus kepada aspek-aspek kekuatan ini dilihat bukan saja memberi keyakinan diri kepada hikikomori tetapi juga menyediakan jalan kepada mereka kembali ke pangkuan masyarakat.

Walaupun kaedah ini masih belum terbukti dari segi saintifik, Matsugama mendedahkan 80% hikikomori yang mendapat bantuan Strength Association sudah memulakan langkah kembali ke sekolah, universiti atau mengambil latihan vokasional.

Tetapi hikikomori turut berhadapan masalah lain sekiranya mereka memilih untuk terus hidup berasingan. Satu isu yang dikenalpasti ialah isu kemiskinan yang dihadapi apabila penyokong kewangan mereka meninggal dunia.

Dalam sesetengah kes, ibu bapa atau ahli keluarga yang bersimpati meninggalkan sejumlah besar wang dalam bank atau menjadikan sesetengah hartanah mereka sebagai rumah sewa dengan harapan ia dapat menampung pendapatan hikikomori selepas mereka tiada.

Tetapi hikikomori juga mudah menjadi sasaran kumpulan penjenayah terutama kumpulan penipu kerana mereka tiada asas ilmu kewangan atau sokongan sosial yang diperlukan untuk mengharungi situasi sebegini.

Apa yang dianggap masalah kecil boleh menjadi masalah besar di mana hikikomori yang terkena berpotensi berhadapan tindakan undang-undang jika mereka dianggap bersubahat dalam perlakuan jenayah atau terlibat dengan jenayah ganas.

Dan jangan sangka fenomena ini terpakai eksklusif kepada orang Jepun sahaja. Menurut Saito, fenomena ini juga merupakan satu masalah besar di Korea Selatan dan Itali. Selepas mengambil bahagian dalam satu dokumentari hikikomori terbitan BBC, beliau mendapat banyak aduan dari ramai ibu bapa di Britain yang mendakwa anak mereka mengalami simptom sama seperti hikikomori.

Tambah Furlong, syarat-syarat yang membenarkan kewujudan hikikomori juga sudah wujud di Eropah. Tak percaya? Di sesetengah negara Eropah, kadar pengangguran belia boleh mencecah 50% dan ini mendorong mereka duduk di rumah.

Sementara di negara jiran Korea Selatan, satu kajian pada 2005 mendedahkan 33,000 kes individu yang memilih mengasingkan diri. Dan kes ini semakin banyak berlaku di Amerika Syarikat, Australia, Bangladesh, China, Perancis, Iran dan Sepanyol.

RUJUKAN:

1. Conrad, Anna. (2018). People in Japan are increasingly shutting themselves off from society. GQ Magazine. https://www.gq-magazine.co.uk/article/hikikomori-japan

2. Hammond, Claudia dan Kremer, William. (2013). Hikikomori: Why are so many Japanese men refusing to leave their rooms? BBC. https://www.bbc.com/news/magazine-23182523

3. Gent, Edd. (2019). The plight of Japan’s modern hermits. BBC. http://www.bbc.com/future/story/20190129-the-plight-of-japans-modern-hermits

4. Ishikawa, Kiyoshi. (2017). “Hikikomori”: Social Recluses in the Shadows of an Aging Japan. Nippon.com. https://www.nippon.com/en/currents/d00332/hikikomori-social-recluses-in-the-shadows-of-an-aging-japan.html

5. MacLellan, Lila. (2016). In Japan, hundreds of thousands of young people are refusing to leave their homes. Quartz. https://qz.com/789082/the-hikikomori-problem-in-japan-hundreds-of-thousands-of-young-people-are-refusing-to-leave-their-homes/


Kisah Puteri Santubong Dan Puteri Sejinjang

Kerajaan kuno di gununganJauh di pedalaman hutan Makhluk liar berajakan bunianSegalanya indah dan menawan Denyutan nadi khatulistiwa Sarawak, bumi tercinta.  Langit membiru menadah keagungan. Air terjun memutih, sungai yang deras dan bumi menghijau. Puteri kayangan, penuh keajaipan – turun ke bumi melihat kehidupan seharian manusia, memastikan keharmonian yang berterusan dan kedamaian sejagat.  Paling menawan di kalangan peri perkasa ialah srikandi terulung, Puteri Santubong dan saudara kesayangan, Puteri Sejinjang. Keabadian digalas, keperibadian yang tinggi, kedua-dua sama cantik dan rupawan.  Pada suatu hari, Raja Kayangan, memanggil  Puteri Santubung dan Sejinjang ke istana. “Lihat di sana,” kata Raja sambil menuding jari ke cermin ajaib. Tiba-tiba terlihat kesemua kejadian di bumi. “Sesungguhnya manusia bertelagah merugikan semua makhluk lain. Di Pasir Kuning, padi di sawah dibiarkan. Di Pasir Puteh, tenunan tidak terusik. Hentikan pertempuran yang merugikan dan tidak bermakna itu. Rebutkan tanah tiada kesudahannya. “  “Tetapi ingat, jangan sehingga berbalah kekuatan sesama sendiri – nanti bala menimpa, dan anakanda puteri berdua tidak dapat pulang ke kayangan ini.” Santubong dan Sejinjang kemudian memakai baju lelayang dan meluncur di angin turun ke bumi. Dari pandangan di awangan, Puteri Santubong melihat huru-hara dan kemarahan yang bertali-arus. Puteri Sejinjang mendengar segala tempik sorak di bumi.  Pasir Puteh hancur dek peperangan berterusan. Orang kampung, penenun berzaman, kini membiarkan tenun berharga tersadai di bawah tangga.  Pasir Kuning yang dulunya kaya dengan sawah padi, kini padang jarak padang tekukur. Penduduk kampung memilih untuk berebut sempadan.  Ibu dan anak menangis hiba ketika keris dan pedang bertempur.

Semua seteru dengan tiba-tiba melihat chahaya di awang-awangan. Puteri Santubung yang anggun dan Puteri Sejinjang yang jelita itu menghampiri mereka. Kris dan parang jatuh di tengah medan perjuangan.  Apabila kedua puteri berkata-kata, semua yang hebat berperang tiba-tiba tunduk malu.  Santubong menasihati penduduk kampung pulang ke rumah dan keluarga mereka. Kesemuanya melihat tenun pecah dan sawah padi terbengkalai di belakang rumah.  Isteri dan anak-anak pula, keluar dengan harapan bapa mereka pulang ke rumah.  Akhirnya mereka semua kembali membina semula keluarga. Perkampungan aman sentosa. Perdagangan bertambah rancak. Santubong dan Sejinjang, dihormati oleh semua rakyat jelata.  Santubong menjaga kebajikan Pasir Puteh, yang semakin lama semakin makmur. Puteri Santubong akhirnya jatuh cinta dengan seorang putera. Tidak dijangka, Sejinjang juga telah menjadi kekasih kepada putera yang sama.   Santubong, yang sebelum ini telah mendedahkan isihatinya kepada Sejinjang, merasa dikhianati. Dia pun melangkah ke Pasir Kuning di tengah-tengah pesta menuai dan menuduh saudara kandungnya pengkhianat.  Rakyat  ketakutan melihat Puteri Santubong dan Sejinjang  bertarung antara satu sama lain dalam kemarahan.   Tujuh hari petir dan halilintar  Dahsyat sabung menyabung Bumi bagai digegarkan dipaksinya Sejinjang pula membalas serangan Santubong bertubi-tubi. Raja Dewa terjaga dari lamunan. Kekecohan di bumi telah mengganggunya.  “Tak ingatkah pesanan ku, Santubong dan Sejinjang?” Raja Kayangan bertempik. Namun semua sudah terlambat. Sumpahan sudah tidak dapat dielakkan lagi.  Santubong tiba-tiba tidak dapat menggerakkan kakinya lagi.  Sejinjang pula melarikan diri dari gunung – malu pada Raja Kayangan dan hanya berhenti menangis di tepi laut apabila tiba-tiba menyedari dia tidak dapat bergerak lagi.  Gunung-ganang perlahan-lahan menyelubungi Santubong. Dan darah dari luka Sejinjang menjadi pulau. Ditakdirkan untuk menjadi raja-raja besar menjaga keamanan di dunia, Puteri Santubong, Puteri Sejinjang hanya kini tinggal kenangan.  Puteri Santubong, Puteri Sejinjang Penjaga Gunung Negeri Sarawak Mana sik ada yang boleh dilawan Anak pak dewa turun Kayangan


10 Barangan Harian Tertua Pernah Ditemui

PAKAIAN BERJAHIT TERTUA DI DUNIA

Baju Tarkhan merupakan baju paling tua setakat yang diketahui. Baju ini ditemui oleh William Flinders Petrie pada tahun 1912, di dalam salah sebuah makam yang terletak di Tarkhan, 50 km (31.07 batu) arah selatan dari Kaherah. Walau setelah ditemui, kehadiran baju ini tidak disedari sehinggalah ia diasingkan daripada longgokan kain linen kotor yang dihantar ke Muzium Victoria dan Muzium Albert di London pada 1977 bagi tujuan penyimpanan.

Baju linen berleher-V ini masih dalam keadaan terpelihara dan mempunyai lengan yang berlipat. Pada tahun 2016, pentarikhan karbon dilakukan ke atas Baju Tarkhan dan hasil ujian mendapati ia berasal dari tahun 3482-3102 SM, iaitu pada zaman Dinasti Pertama Mesir. Pada hari ini, baju tersebut menjadi sebahagian daripada koleksi UCL Petrie Museum of Egyptian Archaeology di London.

PATUNG KAYU BERUSIA 11 000 TAHUN

Berhala Shigir merupakan salah satu hasil kayu paling ajaib dari zaman prasejarah. Saintis mendapati usia patung tersebut mencecah 11 000 tahun, sekaligus menjadikannya patung kayu paling tua di dunia. Berhala Shigir berukuran 2.8m (9.2 kaki) tinggi.

Sebelum patung ini mengalami kerosakan pada era Soviet, ketinggiannya mencecah 5.3m (17.4 kaki). Patung Shigir diukir dari sebatang pokok dan dicampur dengan bahan-bahan daripada batu. Bahagian badan patung Shigir berbentuk segi empat tepat yang rata dan bahagian dadanya terdapat garis-garis melintang, seakan-akan mewakili tulang rusuk.

Antara elemen menarik pada patung ini adalah anggotanya yang terbahagi kepada tujuh bahagian. Ahli akademik mengandaikan bahawa ia menyimbolkan hierarki sosial. Mereka juga berpendapat tulang pipi yang tinggi dan hidung patung yang mancung mencerminkan wajah sebenar pencipta patung berkenaan.

KEJU KURUN KE-13 SM

Semasa ahli arkeologi meneroka sebuah makam dari kurun ke-13 SM milik Pthames, iaitu datuk bandar Memphis pada zaman Mesir Purba, mereka menemukan sejumlah balang yang telah pecah. Salah sebuah balang tersebut mengandungi pepejal putih yang mampat dan fabrik kanvas yang mungkin digunakan untuk menutup balang atau melindungi pepejal berkenaan.

Untuk mengenal pasti kandungan pepejal tersebut, pihak penyelidik pun melarutkannya lalu menyaring protein yang terkandung di dalamnya, sebelum melakukan analisa dengan menggunakan cecair kromatografi dan spektrometri jisim. Peptida-peptida yang dikesan melalui teknik tersebut mendapati pepejal itu adalah produk tenusu yang dihasilkan daripada susu lembu dan susu kambing. Dalam erti kata lain, pepejal yang ditemui di makam Pthames itu adalah keju – antara yang tertua di dunia.

PERMAIDANI PAZYRYK

Permaidani Pazyryk merupakan salah satu contoh permaidani tertua yang wujud sehingga ke hari ini. Permaidani tersebut ditemui dalam keadaan hampir sempurna, tersimpan di sebuah makam diraja yang terletak di Lembak Pazyryk, Siberia. Berdasarkan ujian pentarikhan yang dilakukan, ahli arkeologi mendapati ia berusia seawal kurun ke-5 hingga kurun ke-4 SM.

Makam tempat permaidani ini ditemui telah dirompak pada dahulukala. Habis kesemua barangan berharga dalam makam tersebut dilarikan, menyisakan barangan yang dianggap kurang bernilai, seperti permaidani. Lebih daripada itu, mereka juga tidak menutup semula makam setelah menggeledahnya.

Akibatnya, air pun melimpah masuk dan menggenangi Permaidani Pazyryk. Pada musim sejuk, air tersebut membeku sekaligus membentuk lapisan pelindung di atas permaidani. Disebabkan adanya lapisan ais inilah makanya permaidani tersebut tidak reput. Keadaan permaidani terpelihara dengan begitu sempurna hinggakan warnanya tidak luntur hingga ke hari ini.

Corak pada permaidani ini melibatkan sebuah petak besar yang diisi oleh 24 buah petak kecil. Dalam setiap petak tersebut pula terdapat corak silang yang membentuk empat kelopak teratai. Petak besar itu tadi dikelilingi oleh bingkai yang bercorak griffin, disusuli oleh bingkai bercorak rusa. Bingkai paling luar pula bercorak pahlawan berkuda dan tentera pejalan kaki.

Karyawan yang menghasilkan Permaidani Pazyryk ini mencurahkan banyak perhatian ketika melukis corak-corak berkenaan, hinggakan setiap rusa digambarkan bersama organ dalamnya sekali, seperti hati, usus, dan sumsum. Permaidani ini disulam menggunakan teknik yang dikenali sebagai ‘simpulan berganda simetri, atau simpulan-Turki’ dan secara keseluruhan, ia mempunyai lebih 1 250 000 simpulan.

Pihak penyelidik masih belum dapat mengenal pasti asal-usul permaidani ini. Ada yang mengandaikan ia berasal dari Parsi, sambil ada pula yang mendakwa ia sememangnya berasal dari Asia Tengah, rantau yang menyaksikan berlakunya interaksi antara tamadun Scythia dan Parsi.

GELANG DENISOVA

Gelang tertua di dunia dihasilkan daripada batu hijau yang digilap dengan begitu teliti. Gelang yang diperkirakan berusia 40 000 tahun ini ditemui pada tahun 2008 di daerah Altai, Siberia. Memandangkan lokasi tepat penemuannya adalah di Gua Denisova, maka saintis menyimpulkan bahawa gelang tersebut dihasilkan oleh manusia Denisova. Hal ini sekaligus membuktikan bahawa mereka jauh lebih maju dari apa yang disangka, kerana teknologi pembuatan hanya tersebar luas pada era-era terkemudian, khususnya Neolitik.

Bagi masyarakat purba, barangan kemas dianggap mempunyai kuasa ajaib. Kebiasaannya, gelang dan kalung leher dipakai oleh mereka untuk melindungi diri dari semangat jahat. Ketelitian dalam penghasilan gelang ini mengisyaratkan bahawa pemiliknya mempunyai status yang tinggi dalam kalangan masyarakatnya.

BUKU BERCETAK ANTARA TERAWAL DI DUNIA

Sebuah salinan manuskrip penting Buddha-Mahayana yang berjudul Sutra Berlian merupakan buku lengkap bercetak yang paling awal di dunia. Salinan ini ditemui oleh seorang sami Tao pada awal kurun ke-20 di Gua Mogau yang terletak di Dunhuang, China. Buku ini diperkirakan berusia seawal 868 Masihi. Sutra Berlian merupakan sebuah teks ringkas, di mana jika ia diterjemahkan ke dalam bahasa Inggeris, jumlah patah perkataannya mungkin hanya dalam 6000 sahaja.

Walaupun pendek, ajaran yang terkandung di dalamnya sangat terperinci dan mempunyai pelbagai tafsiran. Ringkasnya, Sutra Berlian mengandungi pesanan kepada para pengikut Buddha supaya ‘membelah ilusi-ilusi realiti yang menyelubungi diri’ agar dapat menyedari apa itu hakikat yang sebenar.

ADUAN PELANGGAN PERTAMA DALAM SEJARAH MANUSIA

Tidak kira di mana pun manusia berada, layanan pelanggan yang memuaskan cukup sukar didapatkan. Itulah yang didedahkan oleh Nanni, seorang pedagang tembaga dari Babylon yang hidup pada 1750SM. Ketidakpuasan hati beliau diukirkan pada sebuah tablet tanah liat yang kini dipamerkan di Muzium British.

Tablet tersebut dianggap sebagai aduan pelanggan paling tua di dunia, di mana Nanni meluahkan kekecewaannya dengan panjang lebar terhadap urus niaga yang dilakukannya dengan Ea-Nasir. Terjemahan tablet tersebut adalah sebagaimana berikut:

“Beritahu pada Ea Nasir; Nanni menghantar pesanan berikut:

Sewaktu kamu datang (dahulu), kamu berkata pada aku, “Aku akan serahkan jongkong-jongkong tembaga yang berkualiti kepada Gimil-Sin.” Kemudian, kamu beredar (begitu sahaja) yanpa memenuhi janji yang kamu lontarkan pada aku. Kamu letakkan jongkong-jongkok tidak berkualiti di hadapan utusan aku (Sit-Sin) lalu berkata, “Kalau kamu mahu mengambilnya, ambil sahajalah. Kalau tidak mahu, tolong berambus!”

Kamu kira aku ini siapa sehingga kamu melayan aku sedemikian hina? Aku sudah pun hantar utusan demi utusan yang budiman untuk mengambil semula beg duit aku (yang aku serahkan kepada kamu sebagai bayaran deposit). Tetapi kamu tetap juga melayan aku dengan hina dan mengusir mereka dengan tangan kosong. Malah, mereka terpaksa melalui wilayah musuh.

Belum pernah pedagang yang berdagang dengan (persatuan) Tilmun melayan aku sebegini rupa. Kamu seorang sahaja yang melayan utusan aku dengan hina. Tentang hal remeh antara kita, iaitu wang perak yang aku berhutang pada kamu, memang kamu layak mengungkit tentangnya. Namun, ingatlah bahawa aku sudah pun serahkan 1080 paun tembaga kepada istana bagi pihak kamu, umi-abum juga telah diberikan 1080 paun tembaga – ini, aku lakukan tanpa tertakluk pada apa yang telah kita sepakati dalam tablet mohor yang tersimpan di kuil Samas.

Nah bagaimana kamu membalas budi aku tentang pemberian tembaga itu? Kamu menahan beg duit aku di wilayah musuh; dan sekarang aku minta kamu kembalikan duit aku itu dengan jumlah penuh.

Dan ketahuilah, mulai sekarang, aku tidak akan menerima sebarang tembaga buruk daripada kamu. Mulai sekarang juga aku akan memilih dan mengambil sendiri jongkong-jongkong tembaga, dan aku enggan berurusan dengan kamu lagi kerana kamu telah melayan aku dengan begitu hina.”

KASUT KULIT BERUSIA 5500 TAHUN

Kebanyakan bahan organik seperti kulit haiwan yang dipakai oleh masyarakat Paleolitik atau Neolitik telah pun reput tanpa dapat kita saksikan pada hari ini. Walau bagaimanapun, dengan persekitaran yang sesuai, bahan-bahan organik dapat bertahan mengharungi peredaran zaman. Misalnya, kasut kulit berusia 5500 tahun yang ditemui di sebuah gua di Armenia. Kasut ini bersaiz kecil, kira-kira saiz kasut wanita jika mengikut piawai Eropah dan Amerika.

Kasut prasejarah ini dapat mengekalkan bentuknya berkat persekitaran dalam gua yang sejuk dan kering, di samping lapisan najis kambing yang menutupinya, persis seperti pengedap cuaca. Selain kasut, antara yang turut ditemui di dalam gua itu adalah bekas-bekas pengisi gandum, barli dan aprikot.

Sehingga kini, ahli arkeologi masih belum menemukan jawapan mengapa barangan tersebut ditinggalkan di situ. Antara hipotesis yang dikemukakan adalah ia disimpan atau disembunyikan pada masa-masa konflik. Mungkin juga ia dibiarkan di dalam gua tersebut sebagai sembah korban buat dewa.

SELUAR TERTUA SETAKAT YANG DITEMUI

Pada tahun 2014, sepasukan ahli arkeologi menjalankan ekskavasi di makam-makam yang terletak di bahagian barat China. Dalam ekskavasi tersebut, mereka menemui rangka milik dua orang penternak nomad bersama sehelai seluar berusia 3000 tahun – dipercayai seluar paling tua pernah ditemui. Penemuan ini mengesahkan lagi teori yang mengusulkan berlakunya peralihan dari penggunaan tunik kepada seluar dalam kalangan masyarakat nomad pada waktu itu.

Seluar ini dihasilkan daripada kain bulu dan mempunyai corak-corak di bahagian kakinya. Ia dijahit daripada tiga helai kain bulu berwarna perang; sehelai untuk bahagian selangkang dan dua helai lagi untuk kedua-dua belah kaki. Seluar ini turut dilengkapi dengan poket di kedua-dua sisi dan tali untuk mengikat pinggang.

TERJEMAHAN:

Ancient Origins. (28 Ogos 2018). Ten of the Oldest Everyday Items Ever Found.
https://www.ancient-origins.net/artifacts-other-artifacts/ten-oldest-everyday-items-0010619


Sejarah Sistem Takwim Hijrah Di Malaysia

Umum mengetahui bahawa kalendar Hijrah mempunyai kaitan yang rapat dengan anak bulan. Ini kerana penentuan bagi awal bulan berdasarkan kenampakan anak

bulan ( Hilal ) .

Walaupun pada asas nya awal bulan ditentukan berdasarkan kenampakan anak bulan ,

Secara praktikal nya ,

Kalendar Hijrah terbahagi kepada beberapa jenis bergantung kepada keadaan masa dan tujuan pemakaian .

Ketika ini ,

Dalam menentukan masuknya awal bulan baru ,

Malaysia menggunakan kaedah RUKYAH dan HISAB berdasarkan

kriteria imkanur rukyah

( kebolehnampakan hilal ) :-

kurang daripada 2 darjah dan jarak lengkuk keduanya tidak kurang daripada 3 darjah.

Atau :

Sebelum menggunakan kalendar hijrah berdasarkan kriteria imkanur rukyah ,

Terdapat beberapa jenis kalendar hijrah yang pernah digunapakai di Malaysia antaranya ialah ;

1) Kalendar Istilahi

( sebelum 1969 ~ 1986 ) :

Sebelum tahun 1969, penyusunan Kalendar Istilahi telah digunapakai di Malaysia. Secara umumnya, kalendar ini berdasarkan kepada hisab ‘urfi yang mempunyai bilangan hari sebanyak 29 hari dan 30 hari secara berselang seli setiap bulan.

Contoh :

Muharram – 30 hari

Safar – 29 hari

Rabiulawal – 30 hari

Namun begitu, Kalendar Istilahi tidak digunakan bagi penentuan awal Ramadan dan Syawal, sebaliknya tarikh tarikh tersebut ditentukan berdasarkan kepada kaedah hisab dan rukyah .

2) Kalendar Ijtimak Hakiki

( 1986 ~ 1991 ) :

pada tahun 1986 hingga tahun 1991, Malaysia telah menggunakan Kalendar Ijtimak Hakiki.

Kalendar ini berdasarkan kepada ;

sekiranya ijtimak berlaku sebelum matahari terbenam, maka sejak terbenam matahari dikira awal bulan Hijrah yang baru.

Namun sekiranya ijtimak berlaku selepas matahari terbenam, maka bermula pada terbenam matahari dikira 30 haribulan bagi bulan Hijrah yang berlangsung.

contoh :

Pada 29 muharram iaitu sebelum matahari terbenam telah berlakunya ijtimak ,

maka ,

Masuk nya waktu maghrib selepas matahari terbenam pada petang 29 muharram itu menandakan masuk nya 1 safar .

Jika ijtimak berlaku selepas matahari terbenam pada 29 muharram ,

Maka ,

Masuk nya waktu maghrib selepas matahari terbenam , bulan muharram akan digenapkan menjadi 30 hari .

Selain Kalendar istilahi , kalendar ini juga digunakan bagi menentukan semua awal bulan Hijrah kecuali 1 Ramadan dan 1 Syawal .

3) Kalendar Ijtimak Wujudul Hilal

( 1992 ~ 1994 ) :

antara tahun 1992 hingga 1994 Kalendar Ijtimak Wujudul Hilal telah digunapakai di Malaysia .

Kalendar ini berdasarkan kepada masa berlaku ijtimak pada akhir bulan Hijrah beserta anak bulan wujud di atas ufuk selepas matahari terbenam .

kalendar ini digunakan untuk penentuan awal bulan selain 1 Ramadan, 1 Syawal dan 1 Zulhijjah. Penentuan bulan bulan tersebut mengunakan kalendar Imkanur rukyah.

Kalendar ijtimak wujudul hilal mempunya beberapa kriteria bagi menentukan masuknya awal bulan baru . Antaranya ialah :

– telah berlaku ijtimak

– ijtimak berlaku sebelum matahari terbenam ,

DAN

– ketika terbenamnya matahari ,

atas Bulan berada di atas ufuk .

Ketiga tiga kriteria ini perlu dipenuhi sekaligus bagi menentukan awal bulan baru tanpa mengambil kira sudut ketinggian bulan .

Contoh :

Jika berlakunya ijtimak pada 29 muharram , bulan terbenam setelah terbenamnya matahari

pada petang itu ,

maka ,

Masuk nya waktu maghrib selepas matahari terbenam pada petang 29 muharram itu menandakan masuk nya 1 safar tanpa mengambil kira sudut ketinggian bulan ketika matahari terbenam asalkan melebihi 0 darjah .

4) Kalendar Imkanur Rukyah

( 1995 ~ sekarang ) :

bermula pada tahun 1995 ,

Kalendar Imkanur rukyah telah digunakan dalam penyusunan kalendar Hijrah di Malaysia .

Nota Tambahan :-

Hilal :

Juga dikenali sebagai anak bulan merupakan fasa bulan yang pertama kali boleh dilihat selepas ijtimak. Ia merupakan sebahagian kecil dari permukaan bulan yang menerima cahaya matahari dan kelihatan seperti satu lengkuk cahaya halus seperti sabit.

Ijtimak/konjungsi :

Semasa bulan mengelilingi bumi di dalam orbitnya, ia akan sampai kepada satu kedudukan di mana matahari, bulan dan bumi berada dalam satu garis (meridian) ,

Ijtimak merupakan detik pemisahan fasa bulan lama dengan fasa bulan baru .

Ketika ijtimak terjadi ,

Bulan tidak dapat dilihat dari bumi

kerana permukaan bulan yang

Menghala ke bumi tidak mendapatkan sinar matahari dan dikenali dengan istilah Bulan Baru .

Rukyah :

aktiviti mengamatan hilal

( anak bulan ) yang pertama setelah berlaku nya ijtimak dengan menggunakan mata kasar atau alat bantu optik

Hisab :

Hitungan atau kiraan .

* contoh data hisab bagi kenampakan hilal

Kredit : http://www.falak.unisza.edu.my/calc/

Sekian .

Wallahu A’lam

“Majulah Falak Untuk Ummah”

Sumber rujukan :

–SEJARAH KRITERIA KENAMPAKAN ANAK BULAN DI MALAYSIA

(History of the Criteria for Lunar Crescent Visibility in Malaysia)

Oleh :-

-Dr. Azhari Mohamed (2015) :-

Cadangan Penetapan Awal Hijrah Di Malaysia Berdasarkan Umur Hilal. Muzakarah Falak 2015. Langkawi .


Sungai Legenda Yang Hilang Di Padang Pasir Terbesar Dunia – Rub al-Khali

Masyarakat Badwi yang hidup di selatan Tanah Arab mempunyai legenda yang menceritakan tentang kewujudan sungai besar di sebelah barat semenanjung. Begitu juga dengan sebuah syair Arab kurun ke-8 Masehi yang mengisahkan tentang lembu-lembu liar yang hidup Rub al-Khali. Hal ini membangkitkan satu persoalan dalam benak fikiran kita, “Apakah benar dahulu wujud sungai di tanah gersang Arab?”

Sebagai makluman, Rub al-Khali adalah padang pasir terbesar di dunia, merangkumi kawasan seluas 650,000 km persegi (250,966 batu persegi) atau sekitar satu pertiga dari luas keseluruhan selatan Tanah Arab. Ia juga merupakan kawasan paling kering dan paling panas di muka bumi, dengan suhu puratanya melebihi 50 darjah Celsius dan purata hujan tahunan pula kurang 3 cm.

Selain sumber legenda dan sastera, bukti-bukti saintifik yang menyokong teori kewujudan sungai purba di gurun Arab juga dilihat cukup meyakinkan. Pertama, peta-peta terawal Semenanjung Tanah Arab dengan jelas menunjukkan kewujudan dua batang sungai yang besar yang mengalir di sepanjang Rub al-Khali; satunya mengalir ke utara memasuki Teluk Parsi, sambil satu lagi mengalir ke selatan memasuki Laut Arab. Walaupun peta ini dilukis pada kurun ke-15 Masehi, ia pada hakikatnya mengambil sumber daripada peta Ptolemy yang dihasilkan sekitar tahun 150 M. Dalam erti kata lain, peta tersebut menggambarkan keadaan di Rub al-Khali pada 2000 tahun yang lampau.

Kedua, ramai peneroka bermula dengan St. John Philby (tahun 1932) serta tinjauan-tinjauan geologi yang dilakukan lebih kebelakangan telah berjaya menemukan sejumlah tasik kering pra-sejarah yang tertimbus jauh di dalam pasir. Ia dianggarkan berusia dari 13,000 dan 7,000 tahun dahulu, dengan setiap satunya mengandungi tulang-temulang gazel, lembu bertanduk panjang, dan kambing liar. Hal ini membuktikan betapa pada ribuan tahun dahulu, padang pasir di Tanah Arab merupakan tempat yang lebih lembab dan mesra hidupan liar.

Mungkin, bukti yang paling meyakinkan adalah saki-baki kewujudan sungai yang masih boleh dilihat menerusi imej-imej satelit dan permukaan tanah di Sabkha Matti, iaitu dataran garam yang terbentang kira-kira ratusan kilometer di sepanjang Rub al-Khali.

Permukaan tanah di Sabkha Matti agak sukar untuk dilalui lantaran ia dilitupi dengan kerak-kerak garam yang membuatkan manusia mahupun unta mudah terjelapak jatuh. Dipercayai, jalur laluan Sabkha Matti pada asalnya mengikuti haluan sungai purba namun kini, kelembapan permukaan tanahnya banyak bersumber daripada lautan memandangkan ia berada 40 meter (131 kaki) di atas paras laut.

Penyelidikan-penyelidikan paleocuaca serantau turut mendokong dakwaan kewujudan sungai purba di Rub al-Khali. Sejarah menyaksikan cuaca di Semenanjung Tanah Arab berubah-ubah daripada cuaca lembab kepada cuaca kering, di mana kita pada zaman ini mengharungi fasa ianya kering.

Bagaimanapun, pada 5000 tahun yang lalu, cuaca di Sememanjung Tanah Arab jauh lebih sederhana – mungkin hampir sama seperti cuaca di Afrika Timur pada hari ini, dengan taburan hujannya cukup untuk menampung tasik-tasik bermusim dan memberi kehidupan kepada rumput-rumput yang kemudiannya membentuk oasis padang pasir.

Oasis-oasis ini seterusnya menampung hidupan-hidupan liar, dan seiring rantaian makanan, ia turut membekalkan sumber makanan buat pemburu-pemburu nomad (yang merupakan nenek-moyang masyarakat Arab-Badwi). Keadaan ini selaras penemuan ahli-ahli arkeologi yang menjumpai unggun-unggun api dari zaman dahulu kala, termasuklah mata panah yang diperbuat daripada batu api dan tulang-temulang haiwan di kawasan berhampiran tasik-tasik kering.

Justeru, boleh dikatakan bahawa legenda dan syair Arab Badwi yang memerihalkan tentang sungai besar dari zaman purba pada hakikatnya menceritakan suasana sekitar 5000 tahun dahulu, sewaktu Sabkha Matti masih mengalirkan sungai dan cuaca pula cukup lembab untuk menampung kehidupan haiwan-haiwan liar.

TERJEMAHAN:

David Millar. (11 September 2015). Is there truth to the Bedouin Legend of the Great River in the Desert? Ancient Origins. https://www.ancient-origins.net/news-ancient-places-asia/there-truth-bedouin-legend-great-river-desert-003810


MRSM & SBP Amalkan Bidaah, Ritual Berlebihan?

Sebagai bekas pelajar MRSM, tergerak hati untuk menjawab satu artikel dangkal yang diterbitkan oleh portal Free Malaysia Today.

Point 1: “Ibu bapa dan ahli keluarga murid yang belajar di sekolah berasrama kerajaan bereputasi mempersoalkan apa yang dilihat seperti terlalu mementingkan ritual-ritual agama yang mengganggu pelajaran.”

Jawab: Jika benar dakwaan ini, ianya hanyalah pandangan peribadi segelintir ibu bapa yang mungkin jahil atau memang tidak berpegang teguh pada ajaran agama. Memang pihak sekolah mementingkan amalan keagamaan agar rohani para pelajar terbentuk. Pihak sekolah mahu melahirkan modal insan yang seimbang dari aspek akademik, kokurikulum, kepimpinan dan keperibadian.

Point 2: “Ramai mendapati amalan ritual dan aktiviti keagamaan mencapai suatu tahap yang memberi kesan kepada prestasi akademik.”

Jawab: Bukan ramai, bahkan sepakat ulama Ahlus Sunnah Wal Jamaah bahawa amalan soleh memang memberi kesan dalam kehidupan manusia. Ini juga termasuk dalam salah satu usaha dari sudut batin untuk meningkatkan prestasi akademi selain usaha zahir seperti pergi ke kelas, prep, kelas tambahan dan sebagainya.

Point 3: “Kegiatan-kegiatan itu memakan terlalu banyak masa dan tenaga pelajar sehingga mereka jadi letih dan lesu di kelas atau masa mengulangkaji pelajaran.”

Jawab: Kebanyakkan aktiviti-aktiviti ini hanya dilakukan ketika antara waktu Maghrib dan Isya serta hujung minggu. Daripada para pelajar membuang masa di asrama, lebih baik diisi dengan program sebegini. Aktiviti seperti membaca Yasin dan al-Ma’thurat bukanlah banyak sangat memakan masa dan tenaga. Lemah sungguh jiwa seseorang itu kalau benda sebegini pun tak mampu lakukan. Adakah orang lemah begini yang nak diharapkan menjadi pemimpin suatu hari nanti?

Point 4: “Seingat kami tidak pernah anak ke sekolah tahfiz atau sekolah pondok,” kata Amir, bapa seorang pelajar yang menduduki Sijil Pelajaran Malaysia tahun lepas di Maktab Rendah Sains Mara (MRSM) di Johor.”

Jawab: Entah betul atau tidak wujud pakcik Amir ini. Setakat petik nama Amir, MRSM Johor tanpa penjelasan terperinci, semua orang boleh reka. Setakat nak suruh hafal surah-surah pilihan, takkan lah terus dilabel Tahfiz dan Pondok. Tahfiz itu hafal keseluruhan 30 juzuk. Pondok pula mengaji matan-matan kitab Turath seperti Akidah, Fiqh, Tasawwuf, Tafsir, Hadis, Nahu, Mantiq dan sebagainya.

Point 5: “Ibu bapa murid-murid ini memberitahu FMT keadaannya lebih-lebih lagi bagi pelajar yang bakal menduduki peperiksaan Tingkatan 3 dan 5. Mereka berkata pelajar diminta menghadiri sesi wajib solat berjemaah, serta ritual tidak wajib seperti solat tahajud, solat hajat, dan tazkirah, di mana mereka perlu bangun seawal 3 pagi.”

Jawab: Takkan lah nak suruh solat Subuh pun merungut? Benda memang wajib buat selaku seorang Muslim. Dan ibadat sunat seperti tahajud, solat hajat dan tazkirah itu sememangnya tidak wajib. Kalau taknak lakukan, tidak mengapa. Maka dimana isunya?

Point 6: “Aduan kepada pengetua sia-sia: ibu bapa diberitahu ritual-ritual itu untuk mendapatkan “keberkatan” dan memastikan pelajar dapat keputusan cemerlang dalam peperiksaan, sekaligus menaikkan kedudukan dan nama sekolah, kata Amir kepada FMT.”

Jawab: Aduan itu sia-sia kerana yang alergik dengan aktiviti keagamaan ini hanya sebilangan kecil sahaja. Majoriti ibu bapa yang hantar anak mereka ke sekolah MRSM dan SBP memang gembira untuk melihat anak mereka dekat dengan agama. Dan sememangnya amalan soleh membawa keberkatan (Tabaruk). Takkanlah tidak beriman kepada perkara ghaib. Amalan membaca al-Quran, membaca zikir sememangnya dianjur dalam al-Quran dan Sunnah kerana ada kenaikan padanya (barakah).

Point 7: “Masalahnya kedudukan sekolah tak akan naik sebab kamu nak bertanding siapa lebih Islamik, bukan siapa lebih cerdik,” tambahnya.”

Jawab: Sepanjang di MRSM, sememangnya para pelajar berlumba-lumba mengejar rekod akademik yang baik. Setiap MRSM ingin menduduki tempat teratas seperti MRSM Taiping, Tun Ghafar Baba, Pengkalan Chepa, Langkawi dan sebagainya. Bahkan, MRSM seringkali memintas kedudukan sekolah SBP dalam ranking SPM Malaysia. Kadangkala pula, SBP mendahului MRSM dalam ranking. Perlumbaan akademik tetap sahaja berlaku. Dan para pelajar tak pernah rasa untuk berlumba tentang institusi mana lebih Islamik. Amal Islamik itu bukan untuk dilumbakan, tetapi untuk menjadi pegangan diri sendiri.

Point 8: ”Aduan sama tentang bau keagamaan dan pelambangannya di sekolah-sekolah kerajaan bukan berasrama juga semakin meningkat, di sebalik perdebatan terbuka yang berterusan mengenai polarisasi dalam sistem pendidikan. Ramai penganalisis dan pakar bimbang sekolah-sekolah kebangsaan tidak lagi berbilang kaum; pada masa sama terdapat seruan menyeru kerajaan berusaha ke arah sekolah satu aliran bagi memupuk perpaduan.”

Jawab: Sememangnya agama Islam merupakan agama Persekutuan menurut Perlembagaan Malaysia. Jadi apa masalahnya sekolah kerajaan mahu terapkan nilai Islami dalam diri pelajar Muslim? Jika tidak suka, masuk sahaja ke sekolah swasta. Tidak perlu mengemis kemudahan yang diberikan pada sekolah kerajaan. Waktu isi borang nak masuk MRSM SBP bukan main mengaku Melayu Islam.

Point 9: Seorang ibu pula bercakap mengenai pengalaman luar biasa anak perempuannya dengan obsesi terhadap kuasa ghaib di sekolahnya. Wanita itu memberitahu FMT anak perempuannya itu diminta hadir ke sesi mengusir makhluk halus kerana dia tidak dapat menyertai kelas bacaan Al-Quran kerana menghadiri kelas tambahan Biologi. Anak saya dituduh malas mengaji dan didakwa ada gangguan jin sehingga diruqyah ustaz tersebut. Ini sangat melampau,” katanya yang tidak mahu dinamakan. Dia berkata guru berkenaan tetap mahu anak perempuannya menyertai kelas bacaan Al-Quran, walaupun selepas guru biologi minta pelajar itu diberi pengecualian. “Akhirnya, anak saya gugurkan subjek tersebut ketika menduduki SPM tahun lepas,” katanya.”

Jawab: Satu lagi watak misteri ditimbulkan selain pakcik Amir tadi. Jika benar nak buat aduan, kena lah nyatakan nama pelajar dan nama ibu bapa agar tindakan dapat diambil sekiranya benar perkara sebegini berlaku. Jika benar ia berlaku, maka itu adalah kesalahan peribadi ustaz tersebut dan ambil lah tindakan padanya. Namun, cerita sebegini agak janggal kerana setiap aktiviti yang dilakukan di sekolah sudah pasti dipantau oleh pihak pentadbiran sekolah. Kuasa guru-guru di kelas formal lebih besar berbanding guru-guru bagi aktiviti sampingan. Maka cerita di atas adalah tidak logik.

Point 10: “Amir juga sedar tentang kelas bacaan Al-Quran itu, atau Talaqqi, mengatakan ia dikenakan bayaran yuran sekolah tambahan sebanyak RM200. FMT difahamkan oleh ibu bapa bahawa kelas Talaqqi selepas waktu sekolah sudah jadi wajib dihadiri bagi pelajar Tingkatan 1 hingga 4. “Kalau tak pergi, kena denda. Kalau ambil ujian, tak lulus, kena denda juga, kemudian kena ambil ujian sekali lagi,” katanya, dan menambah pelajar yang tidak hadir ke kelas itu atau gagal ujian akan diminta menghafal ayat Al-Quran.”

Jawab: Isu-isu yuran ini selalunya ada dibentangkan dalam mesyuarat Muafakat (PIBG MRSM). Segala aktiviti seperti Program Gerak Gemilang dan sebagainya telah dibincang dengan para guru dan ibu bapa. Jika benarlah ada paksaan seumpama ini, boleh kemukakan dalam mesyuarat tersebut.

Point 11: Haiqal terkejut apabila anak saudaranya beritahu tentang “peraturan tidak masuk akal” di sekolahnya, seperti perlu memakai seluar panjang bawah kain baju kurung sekolah; pakai kemeja T labuh ketika bersukan dan sarung tangan. Haiqal diberitahu ini bagi mengelakkan pelajar lelaki melihat susuk tubuh pelajar perempuan. “Kami tiada peraturan seperti ini dahulu, tetapi masih berjaya menjaga diri sendiri dan berpakaian dengan baik ke sekolah,” katanya, yang anak saudaranya belajar di sebuah sekolah MRSM di Perak.”

Jawab: Timbul nama pakcik Haiqal pula. Kali ini tentang anak saudara. Jawapannya sama dengan perkara 10. Boleh dibawa ke mesyuarat Muafakat. Namun, cerita diatas amatlah kurang logik. Kerana selalunya, masalah yang timbul di MRSM SBP adalah tentang pakaian yang ketat bukan sebaliknya.

Point 12 : “Amir berkata pelajar diajar mempersoalkan banyak amalan tradisi orang Melayu Islam, mengatakan ia bid’ah. “Mereka mula mempersoalkan amalan agama di rumah mengatakan amalan ibadat mereka tiada asas dan bersifat bid’ah,” katanya. “Inikah yang para pentadbir sekolah katakan ‘keberkatan’?”

Jawab: Ini adalah kontradiksi. Mungkin penulis yang mencipta kisah-kisah rekaan di atas tidak memahami firqah-firqah pemikiran Islam. Selalunya yang suka membidaahkan amalan tradisi ini adalah dari golongan Wahabi. Namun, ajaran Wahabi tidaklah diajarkan di Malaysia melalui silibus rasmi pendidikan negara melainkan sedikit. Jika ada, sudah pasti ianya adalah dari sumber rujukan luar yang dibawa masuk ke institusi pengajian oleh individu-individu tertentu di sekolah secara tidak rasmi.

Walaubagaimanapun, jika benar para pelajar suka membidaah amalan soleh dengan erti kata lain sudah teroengaruh dengan doktrin Wahabi, maka sudah tentu amalan seperti bacaan Yasin dan Ma’thurat ditentang oleh para pelajar. Sebaliknya, yang menentang perkara ini adalah pihak ibu bapa seperti pakcik Amir, pakcik Haiqal dan makcik yang tidak mahu dikenali itu. Maka, siapa sebenarnya yang sedang membidaahkan “ritual” keagamaan disini?

KESIMPULAN

Artikel yang diterbitkan oleh portal FMT amatlah dangkal dan tidak bertanggungjawab serta tiada profesionalisma. Artikel tersebut hanyalah setaraf dakwaan kosong tanpa nilai. Budaya yang diterapkan dalam MRSM dan SBP bukanlah sebuah bidaah atau ritual berlebihan. Sebaliknya, ia hanya mutabaah amal sebagai seorang Muslim yang sentiasa cuba membaiki diri.

Amalan-amalan di MRSM dan SBP tidaklah seberat amalan yang dilakukan oleh para wali umpama Ashabul Kahfi, Syeikh Abdul Qadir Jailani, Imam al-Ghazali atau Imam-Imam Mazhab yang solat sunat mereka ratusan rakaat, puasa mereka selang sehari, hafalan hadis ratusan ribu dan sebagainya.

Artikel jawapan balas ini ditulis setelah seorang (bekas?) pelajar MRSM yang menyampaikan mesej pada penulis di https://instagram.com/khairiasyraf_17 agar memberi respon pandangan. Para pelajar MRSM dan SBP selalunya memang akan merindui budaya zaman belajar mereka di sekolah.


Operasi Jaywick: Kisah 6 Komando Tenggelamkan 6 Kapal Perang Jepun

Pada PD Kedua (World W4r II), kuasa Jepun yang berpihak
kepada pakatan Paksi (Axis) telah melancarkan beberapa siri penaklukan dan
jajahannya di sekitar Asia Tenggara. Dengan beberapa siri pertempuran yang
dihadapi mereka termasuk Pertempuran Laut Jawa menghadapi pakatan Bersekutu
(Alliance). Kekalahan yang memalukan ini, memberikan tamparan yang hebat kepada
pihak Bersekutu sehinggakan ia memaksa mereka melakukan misi tragis terakhir
untuk melumpuhkan kuasa empayar Jepun iaitu mengebom kota Hiroshima dan
Nagasaki.

Sebelum tragedi tersebut berlaku, kuasa Jepun telah berjaya
menduduki Asia Tenggara dan membina kubu mereka di sini untuk menghadapi
apa-apa serangan dari pihak Bersekutu yang berkemungkinan datang dari Australia
atau kepulauan Filipina. Maka, untuk bersiap sedia, empayar Jepun yang terkenal
dengan armada lautnya telah menjadikan Singapura sebagai pelabuhan kapal-kapal p3rang
mereka. Singapura pada waktu tersebut dikenali sebagai ‘Gibraltar of the East’.

Kisah ini bermula apabila Jepun mula mengalahkan benteng
terakhir British di Tanah Melayu, iaitu Singapura dalam Pertempuran Bukit
Chandu, 15 Februari 1942. Dalam pertempuran ini, seorang pelaut dari Australia,
W.R Bill Reynolds, mengambil kesempatan untuk mencuri sebuah kapal milik
pasukan Jepun yang berlabuh di pelabuhan Singapura iaitu Kofuku Maru dan
melarikan diri dengan kapal tersebut bersama 1,100 orang menuju ke pulau
Sumatera. Berkat kapal Kofuku Maru, pelayaran mereka menuju ke Sumatera tidak
disyaki oleh pasukan peninjau udara Jepun dan mereka akhirnya selamat tiba di
sana.

Di Sumatera, Reynolds bertemu dengan seorang pegawai tentera
British, Mejar Ivon Lyon dan wakil daripada Badan Perisikan Pasukan Bersekutu.
Pada waktu ini, Sumatera masih berada di bawah jajahan SHTB (Syarikat Hindia
Timur Belanda) dan belum dijajah oleh Jepun. Kerana beranggapan Jepun hanya
ingin menjajah Tanah Melayu sahaja, Reynolds bersama Mejar Lyon dan perisik
merancang sebuah strategi untuk mengambil alih kembali Singapura. Tetapi
rancangan mereka hanya tinggal kenangan. SHTB juga menyerah kalah kepada Jepun
pada bulan Mac 1942.

Setelah penyerahan SHTB kepada Jepun, Reynolds bersama
beberapa orang pegawai atasan British melarikan diri ke Ceylon (Sri Lanka).

Di Ceylon, Reynolds bertemu lagi dengan Mejar Lyon dan
mereka mula merangka strategi baharu untuk menggunakan kapal Kofuku Maru dalam
misi menghendap lalu mensabotaj pihak Jepun. Setelah strategi ini dirancang,
maka kapal Kofuku Maru dihantar kepada pihak sekutu mereka di Australia. Mereka
akan melancarkan misi kali ini dari Australia kerana jaraknya yang lebih dekat
untuk pergi dan pulang dengan selamat.

Kapal Kofuku Maru diubah menjadi nama yang baharu, iaitu MV
Krait, nama seekor ular Asia yang mem4tikan. Kapal Krait berlabuh di pelabuhan
Sydney, Australia.

MERANGKA STRATEGI: DARI AUSTRALIA KE SINGAPURA

Sebelum operasi ini dilancarkan, pasukan yang ditugaskan
untuk melakukan misi ini telah menjalankan latihan tempur selama tiga bulan di
sungai Hawkesbury, New South Wales. Mereka diajarkan taktik bertempur, membvnuh,
menyerbu, menyelamatkan diri dan bertahan hidup.

Pasukan yang diamanahkan untuk menjalankan misi ini dari
Unit Khas Z (Z Force), iaitu pasukan khas yang ditubuhkan oleh seorang pegawai
British yang berjaya melarikan diri daripada Singapura. Kemahiran utama pasukan
ini adalah menghendap dan mensabotaj pihak musuh. Walaupun ia ditubuhkan di Australia,
pasukan ini terdiri daripada tentera berbangsa British, Belanda, New Zealand,
Timor dan Indonesia. Daripada kesemua ini, hanya 14 orang sahaja yang terpilih
untuk melaksanakan misi ini, iaitu:

1. Mejar Ivan Lyon (Ketua misi).

2. Leftenan Hubert Edw4rd Carse (Kapten kapal).

3. Leftenan Donald Montague Noel Davidson.

4. Leftenan Robert Charles Page.

5. Koperal Andrew Anthony Crilly.

6. Koperal R.G. Morris.

7. Kevin Patrick Cain.

8. James Patrick McDowell.

9. Horace Stew4rt Young.

10. Walter Gordon Falls.

11. Mostyn Berryman.

12. Frederick Walter Lota Marsh.

13. Arthur Walter Jones.

14. Andrew William George Huston.

Dalam pasukan khas misi ini, tiga daripada mereka adalah
British dan selebihnya lagi dari Australia.

OPERASI JAYWICK: BERGEGARNYA PELABUHAN SINGAPURA DI MALAM HARI

Pada bulan Januari 1943, setelah tiga bulan lamanya mereka
berlatih, maka 14 orang tersebut belayar keluar dari pelabuhan Sydney. Ketika
awal pelayaran, kapal Krait dalam keadaan yang sangat baik sehinggalah mereka
tiba di perairan pulau Fraser, enjin kapal Krait telah m4ti dan tidak boleh
digunakan lagi. Kapal Krait ditunda ke pelabuhan Townsville dan anak-anak kapal
terpaksa menetap di sini buat sementara waktu. Lagi mengecewakan, alat-alat
ganti dan enjin baharu untuk kapal Krait akan dihantar dari Tasmania, Australia
dan pastikanya membuatkan misi ini tergendala buat sementara waktu.

Setelah berbulan lamanya menunggu barangan dihantar dari
Tasmania dan kapal Krait dibaiki sepenuhnya, maka pada tanggal 1 September
1943, kapal Krait yang disertai oleh 14 orang anak kapal mula keluar dari
pelabuhan Townsville menuju ke selat Lombok. Pada tanggal 6 September, mereka
melayari selat Lombok lalu memasuki perairan Laut Jawa. Di sinilah, anak-anak
kapal mewarnakan kulit tubuh mereka dengan w4rna kulit nelayan Melayu dan
memakai sarung. Penyamaran sebagai nelayan yang pasti tidak akan mencurigakan
tentera laut Jepun yang mengawal ketat perairan Jawa selama 24 jam. Setelah
itu, mereka belayar menuju ke persisiran laut Borneo sebelum memasuki wilayah
kepulauan Lingga, yang berada di selatan Singapura.

Pada tanggal 18 September, kapal Krait berlabuh sementara di
Pulau Panjang untuk menurunkan enam orang komando yang bakal melaksanakan misi
seterusnya. Anak-anak kapal yang ditinggalkan, diperintahkan untuk menjemput
mereka kembali pada malam 1 atau 2 Oktober. Kapal Krait belayar berundur semula
ke persisiran pantai Borneo.

Dari Pulau Panjang, enam orang komando ini menggunakan kayak
lalu berdayung menuju ke Pulau Dongas. Mereka tiba di Pulau Dongas pada tanggal
22 September, setelah tiga hari berdayung tanpa henti. Dari Pulau Dongas,
mereka memerhati dan melihat pelabuhan Singapura yang penuh dengan kapal
pengangkut barang dan dikelilingi oleh kapal-kapal p3rang lainnya. Setelah tiga
hari memantau pergerakan keluar-masuk kapal, rutin harian pengawalan di
pelabuhan Singapura oleh pasukan pengawal Jepun, maka pada malam tanggal 26
September, mereka berdayung secara perlahan menuju ke pelabuhan Singapura.

Apabila dipastikan keadaan telah selamat, mereka mula
menyusup masuk dan melekatkan bom masa magnetik pada tujuh buah badan kapal.
Setelah pemasangan selesai, maka mereka berundur secara perlahan-lahan menuju
ke Pulau Dongas.

Letupan bergema di langit Singapura. Daripada tujuh buah
kapal, hanya enam kapal sahaja yang meletup. Asap hitam mengepul tebal menutupi
ruangan langit. Dipastikan, sebutir bom lagi gagal meletup. Tujuh buah kapal
tersebut adalah:

1. Shosei Maru: Rosak.

2. Nichiren Maru: Rosak.

3. Arare Maru: Tidak diketahui.

4. Hakusan Maru: Tenggelam.

5. Hakusan Maru: Tenggelam.

6. Kizan Maru: Rosak.

7. Tidak diketahui: Tenggelam.

Setelah dipastikan misi ini telah berjaya dilaksanakan,
mereka mula berdayung berundur semula ke Pulau Panjang. Pada tanggal 2 Oktober,
kapal Krait telah menunggu untuk menyambut mereka. Kapal Krait menggunakan
laluan yang sama dan anak-anak kapal menyamar yang sama juga ketika dalam
perjalanan keluar dari Laut Jawa. Kesemua anak-anak kapal yang menyertai misi
ini telah kembali dengan selamat ke Exmouth, Australia pada tanggal 19 Oktober.

Kejadian letupan ini menyebabkan pihak Jepun mengamuk lalu
pihak Bersekutu menyatakan yang mereka tidak terlibat dalam kejadian ini. Pihak
Jepun terus melemparkan tuduhan yang masyarakat tempatan bertanggungjawab dalam
kejadian letupan ini. Masyarakat tempatan Melayu dan komuniti Cina ditangkap
dan dis3ksa hidup-hidup di atas kejadian tersebut. Tahanan p3rang juga disoal
siasat sehinggakan ada yang dibvnuh. Penahanan secara besar-besaran ini
dikenali sebagai Tragedi Double Tenth.

Alasan pihak Bersekutu tidak mengaku dalam serangan ini
kerana mereka beranggapan misi ini kemungkinan akan digunakan lagi pada masa
akan mendatang. Kewujudan kapal Krait yang pada sebelumnya milik Jepun juga
disembunyikan oleh pihak mereka beberapa waktu lamanya sebelum misi ini
dikisahkan pada umum.

Walaupun misi ini berjaya dilaksanakan dengan strategi yang
teratur, tetapi kesan yang buruk dilemparkan kepada penduduk tempatan.

Tetapi daripada kisah ini, kita boleh belajar, untuk
mencapai sesuatu tujuan, kita haruslah sentiasa bersiap sedia dan walaupun
benda yang kita mahu dapatkan tertunda atau tertangguh, jangan putus asa.
Tetaplah maju dan tidak gentar untuk menyelesaikannya. Maka hasil daripada
segala jerih payah ini akan terlihat jua pada akhirnya.

– TAMAT –

RUJUKAN:

1. Operation Jaywick: W4rtime (Australian W4r Memorial) oleh
Brad Manera.

2. Operation Jaywick, Museum oleh Richard Wood.


Penerbangan Paling Panjang Di Dunia Selama 16 Jam Berikutan Covid-19

1. Daripada laporan CNN Travel pada 17 Mac lalu, sebuah pesawat milik syarikat penerbangan Air Tahiti Nui, telah memecah rekod pesawat komersial yang jarak penerbangannya paling panjang di dunia.

2. Berikutan penularan wabak virus Covid-19 yang berlaku di seluruh dunia, sebuah pesawat komersial Air Tahiti Nui (Boeing 787-9), telah mencetak rekod baharu sebagai penerbangan pesawat yang paling panjang iaitu memakan waktu selama 16 jam penerbangan.

3. Pada pukul 3 pagi, tanggal 14 Mac 2020 lepas, pesawat Air Tahiti dengan nombor penerbangan TN064 berlepas landas bersama empat orang juruterbang, beberapa orang krew pesawat dan seramai 150 orang penumpang dari Lapangan Terbang Antarabangsa Faa’a di Papeete, Tahiti untuk menuju ke Perancis.

4. Selalunya, pesawat dari Tahiti akan berhenti sebentar (transit) di Lapangan Terbang Antarabangsa Los Angeles, AS, sebelum menyambung perjalanan ke Lapangan Terbang Antarabangsa Le Bourget, Perancis. Tetapi disebabkan kes penularan wabak Covid-19 yang menyerang negara Amerika Syarikat, maka pihak pentadbiran negara tersebut telah mengetatkan beberapa pintu masuk negaranya sebagai langkah pencegahan dan keselamatan.

5. Disebabkan beberapa ketetapan ketat yang terpaksa dihadapi oleh para penumpang apabila mendarat di negara AS, maka penerbangan terpaksa terus dilakukan tanpa henti menuju ke Perancis yang mana ia mengambil jarak penerbangan sejauh 15.715 km.

6. Pada pukul 6.30 pagi, tanggal 15 Mac, pesawat Air Tahiti berjaya mendarat di Lapangan Terbang Le Bourget, Perancis dengan selamat.

7. Secara tidak langsung, penerbangan TN064 Air Tahiti, mencatatkan rekod baharu penerbangan paling panjang di dunia yang mengalahkan rekod sebelumnya yang dipegang oleh syarikat Singapore Airlines iaitu 15 jam penerbangan dari Singapura ke Newark, AS yang mengambil jarak sejauh 15.343 km.

Sumber: CNN Travel